Pemberian IMM13 Baik Untuk Sabah, Kata Jeffrey

KOTA KINABALU: Ahli Parlimen Keningau, Datuk Dr. Jeffrey Kitingan bersetuju dengan penggunaan hanya satu dokumen iaitu IMM13 bagi warga asing Filipina yang sekarang memegang kad Burung-Burung dan Sijil Banci.

Presiden Parti Solidariti Tanah Airku itu berkata, pengumuman oleh Menteri Dalam Negeri, Datuk Seri Hamzah Zainuddin tentang perkara itu merupakan langkah awal yang positif untuk menyelesaikan masalah imigran di Sabah.

Beliau yang juga Timbalan Menteri Pelancongan, Seni dan Budaya berkata, golongan warga asing itu lebih mudah difahami dengan menggunakan satu dokumen antarabangsa berbanding Pas Sementara Sabah (PSS) yang mencurigakan.

“Kerajaan Filipina juga akan berasa gembira kerana selepas mereka diberikan status yang sah sebagai rakyat Filipina serta pasport, mereka boleh mendapat pas kerja untuk bekerja di Malaysia.

“Saya gembira Kerajaan Persekutuan akan mengambil langkah pertama yang telah lama ditunggu-tunggu untuk mengatasi punca segala masalah di Sabah,” katanya.

Jeffrey yang juga Ahli Dewan Undangan Negeri (ADUN) Tambunan berkata, partinya akan membantu Kerajaan Persekutuan memberi penjelasan tentang perkembangan terbaharu itu kepada rakyat melalui forum berkaitan pendatang asing tanpa izin (PATI) yang dicadangkannya.

“Polisi baharu yang disambut baik telah diumumkan dalam perbincangan bersama Menteri Dalam Negeri di mana beliau bertegas mengambil tindakan ke atas semua pendatang haran di Malaysia, tiada lagi PATI.

“Saya juga gembira pasukan keselamatan telah mengenal pasti banyak laluan tikus digunakan pendatang haram untuk memasuki Malaysia dan akan memastikan kemasukkan haram itu dapat dihentikan.

“Penyelesaian ini adalah langkah positif diambil Perikatan Nasional (PN) dalam mempertahankan keselamatan dan kedaulatan negara. Saya juga berharap langkah penting seterusnya untuk memperkenalkan kad pengenalan Sabah akan menyusul,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ESSCom Tahan Wanita Indonesia Sembunyi Rokok Seludup Di Rumah

TAWAU, 17 Julai –  Seorang wanita Indonesia ditahan kerana menyimpan 1,180 bungkus rokok seludup di sebuah rumah kongsi di ladang sawit, Kalabakan dekat sini, kata Komander Kawasan Keselamatan Khas Pantai Timur Sabah (ESSCom), Datuk DCP Hazani Ghazali.

Beliau berkata wanita berusia 40 tahun itu ditahan selepas sepasukan anggota ESSCom yang diketuai oleh DSP Jaffry Othman menyerbu rumah wanita itu pada 3.30 petang Isnin.

“Hasil serbuan 1,180 bungkus rokok pelbagai jenama disyaki belum dibayar cukai kastam disembunyikan di dalam sebuah bilik di rumah kongsi berkenaan.

“Antara rokok ditemui LA Merah (340 bungkus), Premium (300 bungkus), LA Hijau (160 bungkus), Apache (150 bungkus), Gudang Garam (150 bungkus), Menara Dunia (50 bungkus), Minna (20 bungkus) dan Premium Hitam (10 bungkus),” katanya.

Hazani berkata kes itu akan disiasat di bawah Akta Kastam 1967 dan suspek kini di tahan di Balai Polis Kalabakan untuk tindakan lanjut.

Dalam pada itu, Hazani berkata operasi khas ESSCom seperti Ops Gasak dan Ops Bersepadu akan diteruskan bagi mengekang kemasukan pendatang asing tanpa izin (pati), selain membanteras aktiviti penyeludupan barang kawalan termasuk rokok.


(VIDEO) “Spesies & Rupa Pelik,” Ribuan Obor-Obor Merah ‘Banjiri’ Pantai Labuan

LABUAN, 3 Mac: Ribuan obor-obor merah yang jarang dilihat, ditemui terdampar sepanjang Pantai Mawilla, lokasi perkelahan yang terkenal di sini, sejak minggu lepas sehingga hari ini.

Ramai pihak tertanya-tanya bagaimana spesies dengan rupa yang pelik dan unik itu boleh muncul di sepanjang kira-kira 400 meter pinggir Pantai Mawilla, dengan Jabatan Perikanan Labuan telah mengkategorikan kehadiran haiwan laut itu sebagai fenomena yang jarang berlaku.

Kemunculan haiwan laut itu juga menimbulkan persoalan seterusnya – perlukah masyarakat takut dengannya.

Dua pakar hidupan laut iaitu Jabatan Perikanan dan Universiti Malaysia Sabah (UMS) menjelaskan haiwan laut itu boleh menyebabkan kerengsaan kulit, alahan dan ketidakselesaan.

Justeru, masyarakat dinasihati tidak menyentuh obor-obor walaupun telah mati.

Fenomena itu dikaitkan dengan keadaan angin dan gelombang yang kuat, ketika arus air Laut China Selatan di Labuan menghala ke arah selatan, menyebabkan obor-obor itu itu dihanyutkan ke perairan cetek berhampiran pantai.

Obor-obor itu telah dikenal pasti oleh pakar di Institut Penyelidikan Marin Borneo, Universiti Malaysia Sabah (UMS), Profesor Madya Dr B.A. Venmathi Maran sebagai Crambione mastigophora (Cnidaria, Scyphozoa) atau lebih dikenali dengan nama ‘Sea Tomato’.

“Spesies ini tidak diketahui mempunyai sengatan yang berbahaya kepada manusia, tetapi tentakel mereka masih boleh menyengat selepas haiwan itu mati.

“Oleh kerana obor-obor adalah perenang yang lemah, ini akan menyebabkan ia tidak dapat menahan alunan gelombang dan dengan itu dihanyutkan ke pantai,” katanya kepada Bernama.

Pengarah Jabatan Perikanan Labuan, Faizal Ibrahim Suhaili ketika ditemui semasa pengambilan sampel di pantai,  mengingatkan orang ramai untuk tidak masuk ke dalam air berrhampiran lokasi obor-obor itu terdampar, kerana kemungkinan masih terdapat kumpulan obor-obor di kawasan itu.

Ribuan obor-obor merah terdampar di pantai Labuanhttps://t.co/b8gD0nJtRs📹: Jailani Hasan pic.twitter.com/JplS7jiyYQ


Sabah Rancang Bina Kompleks Pelancongan Di Kinabatangan

KINABATANGAN, 2 Nov: Kementerian Pelancongan, Kebudayaan dan Alam Sekitar Sabah merancang untuk membina sebuah kompleks pelancongan bagi membolehkan pelancong melihat dan mengalami sendiri habitat hidupan liar dan alam sekitar di kawasan Kinabatangan, di negeri ini.

Menterinya Datuk Jafry Ariffin berkata kini terdapat pakej pelayaran bot persiapan untuk pelancong mengikuti aktiviti bagi memerhati hidupan liar dengan menelusuri Sungai Kinabatangan.

“Terdapat banyak spesies hidupan liar di darat, tetapi setakat ini pelancong hanya dapat melihatnya dari jauh (sungai).

“Oleh itu, kementerian akan menyerahkan kepada Jabatan Hidupan Liar Sabah (SWD) untuk mengenal pasti tapak yang sesuai untuk kompleks tersebut, adalah lebih baik jika di Sukau dan ini termasuk aspek daya maju cadangan itu, anggaran kos, saiz dan kemudahan pembinaannya,” katanya kepada pemberita selepas mengakhiri lawatannya ke Sukau, dekat sini hari ini.

Jafry berkata, hidupan liar di Sabah, terutama di Kinabatangan, dianggap antara spesies yang terbaik di dunia dan telah menarik ramai kedatangan pelancong asing.

Beliau percaya semua pihak termasuk kerajaan luas harus memainkan peranan dalam usaha pemuliharaan hidupan liar di Kinabatangan.

Jafry berkata kementeriannya juga berhasrat untuk mewartakan Sungai Kinabatangan sebagai kawasan habitat tempat perlindungan hidupan liar sehingga kerajaan dapat melaksanakan usaha pemuliharaan hidupan liar di Sabah dengan lebih baik.

“Hanya kawasan daratan Kinabatangan yang diwartakan sebagai tempat perlindungan hidupan liar seluas 26,000 hektar pada tahun 2005,” tambahnya.

Selain itu, Jafry berkata kementeriannya merancang untuk meningkatkan infrastruktur pelancongan di Gua Gomantong yang terletak di hutan simpan, dekat sini.

Kerajaan negeri akan membincangkan perkara itu dengan jabatan berkaitan seperti Jabatan Hidupan Liar Sabah, Jabatan Perhutanan Sabah dan Jabatan Pengairan dan Saliran Sabah, katanya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ADUN Gum-Gum Akui Dipujuk Keluar WARISAN Untuk Sokong Musa

SANDAKAN: Ahli Dewan Undangan Negeri (ADUN) Gum-Gum Arunarnsin Taib akui menerima 10 percubaan daripada ejen pihak pembangkang di negeri ini untuk memujuk beliau keluar Parti Warisan Sabah (WARISAN).

Namun pendirian Pembantu Menteri Belia dan Sukan itu tidak goyah dengan pujukan-pujukan yang dimainkan ejen pihak pembangkang semata-mata untuk menyokong Tan Sri Musa Aman sebagai Ketua Menteri baharu.

Katanya, pihak terbabit sering menggunakan ancaman kononnya kedudukan kerajaan negeri umpama ‘telur di hujung tanduk’.

“Mereka memujuk saya supaya menyelamatkan diri dengan menyertai blok pembangkang untuk menubuhkan kerajaan baharu.

“ADUN kerajaan turut ditawarkan RM27 juta untuk menyertai blok pembangkang dan ada lagi penambahan RM5 juta kepada menteri dan pembantu menteri menjadikan jumlah keseluruhan RM32 juta semata-mata untuk mengkhianati mandat rakyat.

“Saya jelaskan kepada ejen-ejen berkenaan, sayang duit begini banyak dikasi kaya YB-YB (wakil rakyat). YB kaya tapi rakyat menderita kerana kuasa,” katanya dalam kenyataan di sini.

Beliau berkata, duit yang banyak lebih baik didermakan kepada rakyat Sabah yang memerlukan sekaligus mendatangkan pahala untuk akhirat nanti.

Beliau menganggap, walaupun tawaran yang diberikan amat lumayan, pendiriannya masih berpegang kepada prinsip menghormati mandat yang rakyat Gum-Gum berikan kepada beliau pada pilihan raya umum (PRU) yang lepas.

Arunarnsin juga tidak akan sesekali mengkhianati kepercayaan yang diberikan oleh Presiden WARISAN Datuk Seri Panglima Mohd Shafie Apdal kepada beliau sehingga dilantik menjadi pembantu menteri dalam kerajaan negeri.

Bagaimanapun, Arunarnsin akui situasi itu amat menganggu pergerakan beliau sehingga terpaksa ‘melarikan diri’ daripada ejen-ejen yang tidak pernah kenal penat lelah untuk memujuknya.

“Mereka akan cuba menjejaki saya bila panggilan telefon mereka tidak dijawab atau mesej di WhatsApp tidak dibalas.

“Tidak cukup setakat itu, keluarga saya turut dihubungi oleh mereka sehingga ada yang sanggup mengintai di rumah saya,” katanya mengakui situasi terbabit sudah berlarutan sejak dari bulan lepas lagi.

Menurutnya, sebagai wakil kepada rakyat Gum-Gum, tiada rasional untuk mengubah pendiriannya untuk terus memberi khidmat kepada kerajaan negeri yang ditunjangi WARISAN bersama dengan Pertubuhan Progresif Kinabalu Bersatu (UPKO), Parti Tindakan Demokratik (DAP) dan Parti Keadilan Rakyat (PKR) Sabah.

Pesanan akhir beliau kepada pihak terbabit, tiada harga yang boleh membeli kesetiaan beliau kepada Shafie dan WARISAN dan sesekali tidak akan membelot rakyat Gum-Gum.

Sementara itu, ADUN Inanam yang juga Naib Pengerusi PKR Sabah Kenny Chua turut menafikan menandatangani surat akuan bersumpah (SD) untuk menyokong Musa sebagai pilihan kerajaan PN memegang jawatan Ketua Menteri.

Menurutnya, SD yang ditandatanganinya adalah untuk menyokong Shafie sebagai Ketua Menteri.

Beliau turut menyatakan tetap setia dengan pendirian untuk terus menyokong Presiden PKR Datuk Seri Anwar Ibrahim dan tiada hasrat untuk meninggalkan parti.

Kenny antara wakil rakyat yang dikatakan kononnya menandatangani SD untuk menyokong Musa. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


20,897 Kes Baharu Covid-19, 282 Lagi Kematian

PUTRAJAYA: Kementerian Kesihatan Malaysia (KKM) melaporkan 20,897 kes Covid-19 dan 282 kematian setakat hari ini.

Dalam satu kenyataan Ketua Pengarah Kesihatan Dr Noor Hisham Abdullah berkata, jumlah jangkitan kini adalah 1,746,254.

Hisham berkata, terdapat 18,465 kes pulih, menjadikan jumlah mereka yang sembuh dari Covid-19 menjadi 1,461,727.

Terdapat 267,863 kes aktif dengan 1,005 pesakit dirawat dalam rawatan intensif dan 464 memerlukan bantuan pernafasan.

Sementara itu, sebanyak 282 kematian dicatat menjadikan jumlah kematian setakat ini 16,664 kes.

Selangor mencatatkan jumlah kes tertinggi dengan 4,371.

Ia diikuti oleh Sabah (2,594), Sarawak (2,285), Johor (2,159), Kedah (1,942), Penang (1,732), Kelantan (1,479), Perak (1,204), Kuala Lumpur (1,003), Pahang (798), Terengganu (608), Melaka (417), Negeri Sembilan (215), Perlis (64), Putrajaya (25) dan Labuan (satu).

Kelantan melaporkan bilangan rekod tertinggi jangkitan hari ini, melebihi 1,424 kes pada 25 Ogos lalu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Warga Asing Diberkas Terlibat Curi Motosikal

TAWAU; 10 MARCH 2020 (Selasa) – Polis berjaya memberkas dua lelaki dipercayai terlibat dalam kes curi motorsikal di kawasan Merotai menerusi operasi Ops Lejang di kampung Kinabutan Besar, batu-5 Jalan Apas Tawau, awal pagi tadi.

Ketua Polis Daerah Tawau, ACP Peter Anak Umbuas dalam kenyataannya berkata, kedua-dua suspek masing-masing berumur 21 dan 23-tahun itu ditahan sepasukan polis Bombalai, polis Pondok Polis Kawasan (PPK) Merotai dan Brumas.

Semasa diberkas, kedua-dua suspek cuba melarikan diri bagaimanapun berjaya ditahan selepas berlaku pergelutan dalam operasi yang dijalankan selama 6-jam dan berakhir pukul 5-pagi tadi.

Katanya, suspek ditahan berdasarkan hasil maklumat, Sekaligus pihak polis percaya telah berjaya menyelesaikan tiga kes curi motorsikal yang berlaku di kawasan Merotai dalam tempoh 10-hari pertama bulan ini.

Sebaik suspek mengaku melakukan perbuatan curi motorsikal tersebut, polis yang dipandu arah oleh suspek menunjukkan kesemua tiga motorsikal yang telah dicuri termasuk terdapat motorsikal yang menjadi rangka dipercayai dibongkar oleh suspek.

Siasatan lanjut mendapati kedua-dua suspek tidak memiliki sebarang keterangan diri dan dipercayai berasal dari kampung Tanah Merah, Merotai.

Terdahulu katanya, berdasarkan rekod polis, seorang pengadu berumur 26-tahun telah membuat laporan polis menyatakan motosikal miliknya jenis Yamaha telah hilang di kawasan rumahnya di kampung Tanah Merah Merotai pukul 6 pagi, pada 1-mac lepas.

Sementara itu, sebuah lagi motorsikal jenis Honda dilaporkan hilang milik seorang lelaki berumur 59-tahun di kediamannya di kampung Simpang 3, Merotai Besar pukul 3-pagi, 7-mac.

Manakala motorsikal ketiga jenis Yamaha miliki individu lelaki 24-tahun dilaporkan telah hilang dikediamannya di kampung Tanah Merah Merotai, kurang 24-jam dari penahanan kedua-dua suspek diberkas iaitu dipercayai hilang pada pukul 3-petang, kelmarin.

ACP Peter berkata, berikutan itu pihaknya menahan kedua-dua suspek dan suspek dibawa ke Ibu Pejabat Polis (IPD) Tawau untuk tindakan lanjut.

Hasil serbuan tersebut, polis telah merampas tiga buah motorsikal iaitu dua motorsikal jenis Yamaha dan sebuah lagi motosikal jenis Honda. Kes tersebut disiasat dibawah Seksyen 379 Kanun Keseksaan.


Bajet 2022: 1.3 Juta Penjawat Dapat RM700, Pesara RM350

KUALA LUMPUR: Kerajaan mengumumkan Bantuan Khas Kewangan RM700 untuk 1.3 juta penjawat awam Gred 56 dan ke bawah.

Menteri Kewangan, Tengku Zafrul Abdul Aziz, berkata sejuta pesara kerajaan pula akan diberikan RM350.

Bantuan itu membabitkan keseluruhan implikasi kewangan RM1.3 bilion.

“Diharapkan semoga bantuan ini dapat menjadi pemangkin kepada penjawat awam untuk terus berkhidmat dengan penuh dedikasi,” kata Tengku Zafrul.

Beliau turut mengumumkan beberapa kemudahan lain untuk kakitangan awam:

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB: Sekolah, Pusat Hiburan Tetap Dilarang Dibuka

KUALA LUMPUR: Kerajaan menegaskan semua sekolah termasuk sekolah swasta dan pusat hiburan tidak dibenarkan beroperasi sepanjang tempoh Perintah Kawalan Pergerakan Bersyarat (PKPB).

Menteri Kanan (Keselamatan), Datuk Seri Ismail Sabri Yaakob, berkata sekolah dan pusat hiburan turut termasuk dalam senarai terlarang dibuka mengikut Akta Pencegahan Dan Pengawalan Penyakit Berjangkit 1988 (Akta 342).

“Larangan bagi sekolah adalah sekolah kerajaan, menengah kerajaan termasuk sekolah swasta rendah, menengah dan sekolah antarabangsa.

“Jika ada laporan sekolah terbabit dibuka ketika PKPB, Kementerian Pendidikan akan siasat dan jika didapati dibuka, akan diarah ditutup.

“Begitu juga kelab malam, pub atau bar, semua di bawah kategori pusat hiburan yang termasuk dalam senarai terlarang. Kalau ada yang dibuka, kita akan maklumkan kepada pihak berkuasa tempatan untuk menutupnya.

“Kita tidak akan berkompromi kerana semua termasuk dalam senarai dilarang beroperasi atau dibuka,” katanya pada sidang media harian PKPB di Putrajaya, hari ini. – Berita Harian


49 Dipindahkan, Ribuan Terjejas Akibat Banjir Di Sabah

KOTA KINABALU: Seramai 49 orang dipindahkan selepas 7 daerah di Sabah dilanda banjir lewat malam tadi.

Seramai 18 mangsa ditempatkan di Dewan Kebudayaan Penampang dan selebihnya di Dewan Masyarakat Tun Said Keruak dan Sekolah Menengah Kebangsaan Taun Gusi II di Kota Belud.

Banjir itu berpunca daripada hujan lebat berterusan sejak petang semalam hingga lewat malam.

Jabatan Pertahanan Awam berkata, ribuan penduduk di Penampang, Tuaran, Kota Belud, Keningau, Pitas, Kota Marudu dan Beaufort terjejas.

Katanya, 19 kampung di Kota Belud dinaiki air dan air sungai mencecah paras berbahaya.

Adun Kapayan, Jannie Lasimbang menggerakkan “tentera penyapu” untuk membantu membersihkan kawasan awam, sekolah dan rumah warga emas, orang kelainan upaya serta pesakit di Penampang.

“Bandar Donggongon dan kawasan sekitarnya dibanjiri air dan sejak malam tadi hingga pagi ini, banyak kawasan ditutup akibat paras air tinggi yang berbahaya,” katanya dalam kenyataan hari ini.

Beliau berkata, kedalaman Sungai Moyog mencecahkan paras berbahaya 9.11m malam tadi dan Jawatankuasa Pengurusan Bencana daerah sudah diaktifkan.

Hujan sudah berhenti pagi ini, tetapi Jabatan Meteorologi meramalkan hujan lebat di kawasan pedalaman, panyai barat Sabah, Kudat dan Kota Marudu pada petang nanti.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Ditemui Rentung Dalam Kebakaran Di Bongawan

KOTA KINABALU: Seorang lelaki ditemui rentung selepas rumahnya hangus dalam kebakaran di Kampung Nyaris-Nyaris, Bongawan, di sini, awal pagi tadi.

Dalam kejadian kira-kira jam 3 pagi itu, mangsa, Abdul Rahman Abu, 38, ditemui di bilik mandi rumah terbabit.

Jurucakap Jabatan Bomba dan Penyelamat (JBPM) Sabah yang dihubungi berkata, pihaknya menerima panggilan kecemasan pada jam 3.26 pagi sebelum sepasukan anggota dan pegawai dikejarkan ke tempat kejadian.

“Sebaik tiba, rumah jenis separuh kekal itu didapati telah 90% terbakar manakala sebuah kereta Proton Saga juga hangus 30%.

“Berdasarkan pemeriksaan, seorang mangsa ditemui mati di bilik mandi dan mayatnya terus dikeluarkan sebelum diserahkan kepada polis untuk tindakan lanjut,” katanya.

Jurucakap memaklumkan, kebakaran berjaya dikawal pada jam 3.48 pagi dan mereka masih lagi menyiasat punca kebakaran berkenaan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SPRM dapat izin dakwa Bung Moktar dan Zizie

KUALA LUMPUR: Suruhanjaya Pencegahan Rasuah Malaysia (SPRM) telah mendapat izin mendakwa daripada Pejabat Peguam Negara bagi menuduh bekas Pengerusi Bukan Eksekutif Felcra Berhad, Datuk Seri Bung Moktar Radin dan isteri.

Pendakwaan terhadap kedua-duanya akan dilakukan di Mahkamah Sesyen Kuala Lumpur pada Jumaat ini, menurut SPRM dalam satu kenyataan sebentar tadi.

Bung Moktar dan isterinya, selebriti tanah air, Datin Seri Zizie Izette A Samad bakal menghadapi pertuduhan mengikut Seksyen 17(a) dan Seksyen 28(1)(c) Akta SPRM 2009.

“SPRM telah menahan Moktar pada pukul 10.50 pagi di SPRM Sabah manakala Zizie ditahan di Ibu Pejabat SPRM di Putrajaya pada pukul 11.15 pagi.

“Tindakan diambil selepas mereka hadir untuk melengkapkan proses siasatan akhir berkenaan kes rasuah melibatkan Felcra,” kata SPRM.

Kedua-dua mereka kemudiannya dilepaskan dengan jaminan SPRM. – Awani


Polis Siap Siaga Hadapi PRN Sabah – Zaini

KOTA KINABALU: Polis Sabah bersiap siaga menghadapi Pilihan Raya Negeri (PRN) yang dijangka diadakan dalam tempoh terdekat ini.

Pesuruhjaya Polis Sabah, Datuk Zaini Jass berkata, pihaknya sedang melaksanakan persiapan dari segi penugasan pegawai termasuklah persiapan logistik.

Katanya, persiapan itu penting berikutan berlakunya pertambahan kerusi Dewan Undangan Negeri (DUN) kepada 73 kerusi berbanding hanya 60 sebelum ini.

“Dijangkakan dengan pertambahan kerusi terbabit jumlah pengundi turut bertambah dan kemungkinan wujudnya pusat pembuangan undi baharu atau pertambahan saluran mengundi apa pun kita sedang tunggu keputusan daripada Suruhanjaya Pilihan Raya (SPR).

“Kita akan laksanakan apa yang diputuskan oleh SPR dan seterusnya berapakah saluran mengundi yang akan dibuka untuk setiap pusat mengundi kerana itu akan menentukan bilangan pegawai yang bertugas pada hari  pembuangan undi nanti,” katanya dalam sidang akhbar di Ibu pejabat Polis Kontinjen (IPK) Sabah, semalam.

Mengulas lanjut, Zaini berkata, ketika berada di era Perintah Kawalan Pergerakan Pemulihan (PKPP) ini, terdapat perubahan terhadap bilangan pengundi di saluran mengundi.

“Jika pusat mengundi kecil maka bilangan pengundi juga akan dikurangkan.

“Bilangan pegawai yang akan ditugaskan turut berubah contohnya jika sebelum ini seorang pegawai akan ditempatkan di sebuah saluran mengundi kini bilangan itu turut berubah dengan adanya penambahan saluran berkenaan.

“Apapun, persiapan dan perancangan sudah dilaksanakan, untuk keputusan akhir bagi penugasan anggota akan bergantung kepada keputusan SPR,” katanya.

Tambahnya, pihaknya akan memastikan pematuhan prosedur operasi standard (SOP) dipatuhi sepenuhnya semasa PRN kelak.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Ambil Pendekatan Komprehensif Atasi Masalah Lambakan Sayur Di Kundasang

KOTA KINABALU, 20 April: Kerajaan negeri Sabah akan mengambil beberapa pendekatan komprehensif dan holistik dalam mengurus tadbir sistem bekalan serta pengagihan sayur-sayuran tanah tinggi di Kundasang bagi mengelakkan berlakunya masalah lambakan dalam tempoh Perintah Kawalan Pergerakan (PKP).

Ketua Menteri Datuk Seri Mohd Shafie Apdal berkata Kementerian Pertanian dan Industri Makanan (MAFI) Sabah telah diminta mengambil perhatian perkara itu termasuk melihat keperluan para petani terjejas pendapatan atau mengalami kerugian berikutan sayur yang telah dituai tidak terjual dalam tempoh ini.

“Kementerian terbabit diminta mentadbir dengan baik perkara ini secara keseluruhan menggunakan pendekatan komprehensif kerana berkemungkinan akan berlaku lebihan bekalan kerana ada petani yang sudah menanam sayur-sayuran mereka.

“Kita tidak boleh menggalakkan petani kita seramai mungkin menanam sayur-sayuran dalam keadaan hari ini kerana kita tahu permintaan tidak ada, sama ada daripada pasaran domestik mahupun eksport. Justeru, kita perlu tangani masalah ini,” katanya.

Beliau berkata demikian ketika menjawab soalan tambahan Datuk Dr Joachim Gunsalam (PBS-Kundasang) dalam sesi soal jawab pada persidangan Dewan Undangan Negeri Sabah di sini, hari ini.

Joachim ingin tahu apakah bantuan khusus diberikan kepada para petani Kundasang terjejas kerana hasil tanaman yang sudah dituai tidak dapat dijual dalam tempoh PKP.

Menyedari hakikat itu, Mohd Shafie berkata kerajaan negeri turut memberi sumbangan wang tunai kepada golongan berkenaan selain turut menyediakan bantuan pinjaman kewangan dengan faedah sifar kepada semua petani bagi menggalakkan penyertaan mereka dalam sektor pertanian selepas PKP ditamatkan kelak.

Mengulas hasil tanaman sayur-sayuran yang telah dikeluarkan, Mohd Shafie berkata MAFI Sabah diminta bekerjasama dengan Kementerian Perdagangan Dalam Negeri dan Hal Ehwal Pengguna Sabah untuk menyenaraikan pasar raya beroperasi bagi membolehkan bekalan sayur-sayuran itu dihantar ke sana.

“Data ini diperlukan supaya pasar raya boleh dihubungkan terus kepada petani. Tidak perlu ada orang tengah terlalu ramai membeli bekalan sayur-sayuran di Kundasang untuk dihantar ke sektor peruncitan kerana pergerakan perlu dikurangkan dalam tempoh ini dalam usaha membendung COVID-19,” katanya.

Sementara itu, Mohd Shafie ketika menjawab soalan Datuk Dr Jeffrey Kitingan (STAR-Tambunan) berkata kerajaan negeri mengambil perhatian dan tindakan untuk memastikan malim gunung di Trus Madi turut mendapat bantuan COVID-19 disediakan kerajaan negeri.

Perkara itu akan dimaklumkan kepada Kementerian Pelancongan dan Kebudayaan Sabah bagi mendapatkan senarai malim gunung di Trus Madi termasuk jurulatih menyelam di negeri ini, katanya.

Jeffrey ingin tahu apakah bantuan kewangan RM300 diberikan kerajaan Sabah termasuk malim gunung di Trus Madi dan memohon kumpulan itu dimasukkan dalam senarai kategori penerima.


Sindiket Tumpas, Polis Lahad Datu Rampas Dadah Bernilai RM2.5 Juta

LAHAD DATU, 6 Okt – Polis menumpaskan satu sindiket pengedaran dadah terbesar di Sabah susulan penahanan seorang lelaki tempatan serta merampas 51,917 gram syabu bernilai RM2.5 juta dalam serbuan di kawasan parkir, hadapan sebuah kedai di Bandar Sri Perdana di sini, Rabu lepas.

Ketua Polis Daerah Lahad Datu, ACP Nasri Mansor berkata dalam kejadian 12 tengah hari suspek berusia 34 tahun dan tidak bekerja itu ditahan ketika membawa keluar sebuah beg plastik berwarna pink dari tempat duduk belakang sebuah kereta pacuan empat roda.

“Suspek cuba melarikan diri ketika dihampiri pasukan polis tetapi berjaya ditangkap selepas berlaku pergelutan.

“Pemeriksaan terhadap beg yang dikeluarkan suspek didapati mengandungi 25 bungkusan plastik warna kuning keemasan bercetak tulisan Daguanyin dan didalam kesemuanya berisi dadah jenis Syabu,” katanya dalam satu sidang akhbar di sini, hari ini.

Nasri berkata, pasukan serbuan yang turut memeriksa kereta suspek menjumpai satu lagi beg yang bercorak bunga berwarna hitam putih dan didapati mengandungi 25 bungkus plastik sama yang setiap satu berisi dadah jenis Syabu.

“Siasatan lanjut sedang dijalankan untuk mengenalpasti sumber bekalan dadah dan sama ada dadah ini untuk pasaran tempatan atau untuk dieksport.

“Kita juga sedang berusaha membongkar rangkaian pengedaran dadah melalui tangkapan ini, sama ada sindiket ini melibatkan tempatanl atau antarabangsa,” katanya suspek direman selama tujuh hari sejak 4 Okt untuk siasatan lanjut.

Beliau berkata, suspek pernah ditahan di bawah Seksyen 147 Kanun Keseksaan kerana merusuh sehingga mengakibatkan kecederaan, dikehendaki untuk tindakan di bawah Akta Dadah Berbahaya (Langkah-Langkah Pencegahan Khas) 1985.

Dalam satu lagi kes semalam, polis menahan sepasang suami isteri warga tempatan masing-masing berusia 46 tahun disyaki terlibat dengan aktiviti pengedaran dan penyalahgunaan dadah di dalam sebuah kereta di kawasan Batu 5 Jalan Lahad Datu-Sandakan.

“Semasa pemeriksaan badan, suspek wanita mengeluarkan satu plastik berwarna hitam dari colinya dan di dalam plastik itu terdapat dua paket berisi dadah jenis syabu seberat 79.90 gram bernilai RM6,000,” katanya turut ditahan bersama pasangan suami isteri itu adalah anak perempuan mereka berusia enam tahun.

Dalam tangkapan itu, Nasri berkata polis turut merampas dua bentuk cincin emas, seutas rantai dan gelang tangan serta wang tunai RM4,350.

“Pasangan suami isteri itu kini ditahan reman selama tujuh hari bermula hari ini,” katanya lagi dan masih menyiasat sumber bekalan dadah diperoleh suspek suami isteri itu.

Nasri berkata, Polis Bahagian Siasatan Jenayah Narkotik Lahad Datu merekodkan 93 tangkapan bagi 85 kes kategori bekalan dadah sepanjang tempoh Januari hingga semalam.

Bagi tempoh sama polis turut melakukan 458 tangkapan bagi 431 kes kategori memiliki dadah.


Polis Tembak Mati Suspek Pukul Ibu Kandung

BEAUFORT: Polis menembak mati seorang suspek yang disyaki dipengaruhi dadah selepas gagal memujuknya untuk menyerah diri, di Kg Indomadi, di sini, pagi semalam.

Difahamkan, sebelum kejadian itu suspek terlibat dilaporkan memukul ibu kandungnya sehingga tidak sedarkan diri, malah turut menetak bapa saudaranya.

Ketua Polis Daerah Beaufort DSP Azmir Abd Razak ketika dihubungi mengesahkan kejadian terbabit, namun belum ada maklumat lanjut yang dapat dikongsikan setakat ini.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bunuh Abang Ipar, Penganggur Digantung Sampai Mati

TAWAU: Penganggur dijatuhi hukuman gantung sampai mati oleh Mahkamah Tinggi di sini, hari ini, selepas didapati bersalah atas tuduhan membunuh abang iparnya, empat tahun lalu.

Hakim Dr Alwi Abdul Wahab menjatuhkan hukuman itu terhadap Aldin Tawasil, 26, selepas pihak pembelaan gagal mengemukakan keraguan munasabah sepanjang prosiding berlangsung.

Tertuduh yang berpakaian serba putih kelihatan tenang ketika hukuman dijatuhkan terhadapnya.

Alwi dalam penghakimannya berkata, tertuduh dalam keterangannya memaklumkan menikam mangsa kerana berang selepas mengetahui adik perempuannya dirogol mangsa.

“Walaupun dalam keterangan tertuduh yang mengemukakan bukti sebagai tindakannya adalah untuk mempertahankan diri, namun tertuduh didapati tidak mengalami sebarang kecederaan berbanding simati yang mempunyai 13 kesan tikaman.

“Malah, tertuduh juga bertindak mengejar dan menikam mangsa yang cuba lari menyelamatkan diri dan ini menunjukkan tertuduh mempunyai niat untuk membunuh.

“Mengambil kira keterangan menyeluruh dalam kes ini, mahkamah menjatuhkan hukuman gantung sampai mati terhadap tertuduh,” katanya.

Prosiding dikendalikan Timbalan Pendakwa Raya, Mohammed Ali Imran manakala tertuduh diwakili peguam bela Liew Hon Min.

Mengikut kertas pertuduhan, tertuduh yang juga pendatang asing tanpa izin (Pati) didakwa membunuh abang iparnya Ronston Tunai, di Kampung Sabah Baru, Jalan Tengah Nipah, Lahad Datu, kira-kira jam 3 petang pada 16 Jun 2017.

Sementara itu, ibu dan ahli keluarga tertuduh yang menunggu di luar bilik bicara mahkamah tidak dapat menahan emosi apabila permintaan mereka untuk memeluk dan mencium tertuduh buat kali terakhir tidak dibenarkan anggota polis bertugas. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Keningau Catat Kes Aktif Tertinggi Setakat Ini

KOTA KINABALU: Daerah Keningau setakat ini mencatatkan kes aktif Covid-19 paling tinggi di Sabah iaitu sebanyak lapan kes.

Jumlah kes aktif diperolehi selepas mengambil kira pesakit yang telah sembuh dan meninggal dunia.

Sebelum ini, Keningau pernah merekodkan sebanyak 18 kes namun jumlah pesakit yang telah sembuh setakat ini ialah seramai 10 orang.

Lahad Datu pula kini daerah kedua tertinggi mempunyai kes aktif iaitu sebanyak lima kes.

Daerah terbabit sebelum ini dikategorikan sebagai zon merah selepas mencatat jumlah kumulatif sebanyak 47 kes namun bilangan pesakit yang telah sembuh kini seramai 42 orang.

Sementara itu, dua daerah yang juga sebelum ini dikategorikan sebagai zon merah kerana mencatat jumlah kumulatif kes melebihi 41 iaitu Tawau dan Kota Kinabalu masing-masing, setakat ini, merekodkan empat kes Covid-19 aktif.

Satu lagi daerah yang mencatatkan empat kes aktif ketika ini ialah Semporna manakala Penampang kini mempunyai dua kes Covid-19 yang aktif.

Empat lagi daerah yang masih mempunyai pesakit Covid-19 yang dirawat ialah Tuaran, Kunak, Ranau, dan Beluran dengan kesemuanya masing-masing mencatat satu kes aktif Covid-19.

Setakat ini, kesemua 10 daerah yang disebutkan tadi kini dikategorikan sebagai zon kuning bagi jumlah kes aktif.

Sementara itu, 16 daerah lain termasuk yang pernah mencatatkan kes jangkitan wabak itu kini bebas daripada kes aktif dan dikategorikan sebagai zon hijau.

Daerah-daerah yang sebelum ini pernah mencatatkan kes Covid-19 namun kini kembali ke zon hijau ialah bagi kategori kes aktif termasuklah Kinabatangan yang sebelum ini mencatat 22 kes, Sandakan (21), Beaufort (11), Putatan (8), Kota Belud (5), Sipitang (4), Papar (4), dan Tambunan (3).- Berita Sabah

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Cukai jalan kenderaan perdagangan Sabah dan Sarawak diseragam

PUTRAJAYA – Kerajaan menyeragamkan fi atau cukai jalan Lesen Kenderaan Motor (LKM) bagi kenderaan perdagangan barangan yang didaftarkan di Sabah dan Sarawak dengan menggunakan kriteria Berat Tanpa Muatan (BTM) mulai 1 April depan.

Menteri Pengangkutan, Anthony Loke Siew Fook berkata, sebelum ini, fi di kedua-dua negeri itu berbeza dengan Sabah menggunakan asas Berat Dengan Muatan (BDM) manakala BTM bagi Sarawak.

Jelasnya, kaedah tersebut menjadikan fi LKM kenderaan perdagangan di Sabah lebih mahal berbanding Sarawak ekoran kriteria itu tidak pernah disemak atau diseragamkan sejak proses penyatuan Jabatan Pengangkutan Jalan (JPJ) Semenanjung dengan JPJ Sabah dan Sarawak pada 1984.

“Sebelum ini, fi LKM setahun bagi lori jenis penggerak utama kontena dengan berat sama dengan menggunakan kriteria BDM di Sabah berjumlah RM2,478 manakala Sarawak pula RM 718 untuk kaedah BTM.

“Selain itu, bagi lori jenis barangan penggerak utama seberat 44 tan, fi setahun untuk kriteria BDM di Sarawak sebanyak RM3,138. Selepas penyeragaman ini dilaksanakan, mereka akan membayar fi berjumlah RM718 dengan kriteria BTM seberat 12 tan seperti di Sabah,” katanya pada sidang akhbar di sini hari ini.

Menurut Siew Fook, jemaah menteri telah membuat keputusan bahawa penyeragaman kriteria pengiraan bagi fi LKM perlu dilaksanakan bagi mewujudkan satu persekitaran perniagaan yang adil dan kompetitif.

Jelasnya, penyeragaman itu melibatkan pengurangan kutipan hasil kepada kerajaan kira-kira RM9 juta hingga RM15 juta setahun namun, ia tidak akan membawa kesan kepada prestasi kutipan JPJ.

“Berdasarkan data pada 2009 hingga 2014, dianggarkan kerugian sebanyak RM64 juta ekoran daripada ketirisan hasil daripada aktiviti pendaftaran kenderaan perdagangan di Sarawak.

“Hasil kutipan fi LKM kenderaan perdagangan di kedua-dua negeri ini menyumbang sebanyak 2.6 peratus daripada keseluruhan hasil di seluruh negara pada tahun lalu,” katanya.

Tambahnya, berdasarkan rekod tahun laku, jumlah kenderaan perdagangan yang  berdaftar di Sabah dan Sarawak sebanyak 231,671 buah berbanding 1.5 juta di semenanjung.

Penyeragaman kriteria cukai jalan LKM melibatkan 14 kategori atau kod kegunaan kenderaan barangan di Sabah iaitu penggerak utama,rigid, treler, decontrolled, mayat, tunda, perkhidmatan, penggerak utama (PGU) kontena, PGU treler, PGU jentera bergerak,semi treler, semi treler kontena,semi treler bertingkat dan lori sekolah memandu. – K! ONLINE


Mayat Ditemui Dalam Longkang Dipercayai Di Rompak Dan Di Bunuh Di Tawau

Kita baru saja dikejutkan dengan kes rompak dan bunuh membabitkan seorang pemandu Grab Allahyarham Hanafiee Bin Jaafar di Tuaran. Belum habis lagi cerita mengenai kes tersebut, hari ini satu lagi kes dipercayai rompak dan bunuh berlaku di Dearah Tawau.

Bau busuk terungkai apabila penemuan satu mayat lelaki di longkang di bandar Fajar, Tawau, Sabah.

Melihat daripada satu perkongsian status di laman sosial facebook, ianya dipercayai perkongsian daripada abang ipar mangsa yang mengatakan, “Saya berharap pembunuh tersebut dapat dikesan dan terima balasan daripada perbuatannya yang membuat adik kandung sayang Sunarti binti Ismail menjadi balu dan meninggalkan 5 orang anak yang masih kecil’

Satu lagi perkongsian di facebook mengatakan mangsa di rompak pada lewat malam dan selepas dirompak mangsa di bunuh dan mayat mangsa dibuang di longkang di bandar Fajar, Tawau.

Asslamualaikum & salam sejahtera sahabat medsos.. Terima kasih atas iringan doa dari semua & kami amat hargainya..Saya dan waris ditinggalkan berharap sgt tolong jgn ulang siar.. Share atau simpan photo arwah yg dijumpai didalam longkang.

Saya berharap jika ada saksi yg melihat kejadian sila tampil bg laporan dibalai polis tawau berdekatan.

Minta tolong sahabat baik yg berada di tawau tolong cari dan kesan kereta arwah adik ipar saya yg masih hilang kereta Proton Wira Warnamaron model lama.. Flat number *SB871*

Dan hubungi no. Tertera 01129820317 ,0138833154, Normela Ismail 0195733154 , Illa Syahkilla 0145592021..

Kita berharap pihak polis dan pihak berkuasa yang terlibat dapat mengesan si pelaku dengan cepat dan mendapat balasan yang hukuman yang setimpal dengan perbuatan mereka.

Kepada seluruh warga yang mempunyai sebarang maklumat mengenai kes di atas bolehlah terus menghubungi nombor yang tertera atau terus ke balai polis berhampiran.


Musa Aman Tarik Balik Rayuan Isu Ketua Menteri Sabah

PUTRAJAYA: Bekas ADUN Sungai Sibuga Musa Aman menarik balik rayuan bagi deklarasi bahawa beliau adalah ketua menteri Sabah yang sah selepas pilihan raya negeri (PRN) ke-15 pada Mei 2018.

Perayu nominal, ADUN Tamparuli, Jahid @ Noordin Jahim, juga menarik balik rayuan beliau.

Musa, 69, yang menjadi ketua menteri selama 15 tahun dari 2003, mengemukakan saman terhadap Yang di-Pertua Negeri Sabah Juhar Mahiruddin dan Shafie Apdal.

Peguam Firoz Hussein Ahmad Jamaluddin, yang mewakili Jahid, memaklumkan panel tiga hakim Mahkamah Persekutuan yang dipengerusikan oleh Rohana Yusuf, penarikan balik rayuan itu disebabkan oleh perubahan dalam kerajaan selepas PRN September lalu.

“Lebih baik fokus kepada keharmonian dan tidak ada gangguan di negeri ini,” kata beliau.

Peguam Musa, Tengku Fuad Ahmad, menerima pakai penghujahan Firoz.

Rohana, pengerusi panel yang juga dianggotai Abang Iskandar Abang Hashim dan Mohd Zawawi Salleh, kemudian membatalkan rayuan Musa dan Jahid.

Panel mengarahkan Musa dan Jahid membayar kos sebanyak RM60,000 dan RM20,000 masing-masing kepada Shafie, yang diwakili Cyrus Das and Douglas T Lind.

Ia tidak mengarahkan kos dibayar kepada Juhar kerana Pejabat Peguam Negara telah bersetuju untuk tidak membuat tuntutan selepas peguam Musa dan Jahid memaklumkan mereka tentang penarikan balik tersebut.

Peguam kanan negeri Brendon Soh mewakili Juhar dalam prosiding yang dilakukan secara maya itu.

Firoz sebelum ini menggesa mahkamah untuk tidak meluluskan sebarang bayaran bagi kos kerana kes ini adalah berkenaan isu perlembagaan yang menjadi kepentingan umum.

Lind berkata, kos harus dibayar kerana perayu hanya memaklumkan mahkamah mengenai penarikan balik rayuan minggu lalu dan tidak mengemukakan sebarang permohonan bertulis.

Kata Das, “perubahan keadaan” telah berlaku selama sekitar enam bulan tetapi mereka hanya dimaklumkan mengenai penarikan balik rayuan tersebut baru-baru ini.

Krisis perlembagaan itu tercetus selepa Juhar mengisytiharkan Shafie sebagai ketua menteri pada 10 Mei 2018, kurang 48 jam selepas dia melantik semula Musa.

Jahid telah menyaman Shafie, Speaker Dewan Undangan Negeri (DUN) Sabah Syed Abas Syed Ali dan Setiausaha Perundangan Bernard J Dalinting.

Mahkamah Persekutuan, dalam keputusan majoriti 2-1 pada 26 Ogos, membenarkan permohonan kebenaran oleh Musa dan meluluskan 10 persoalan perlembagaan untuk dibahaskan semasa rayuan.

Hakim Abdul Rahman Sebli berkata, merit rayuan itu harus didengar kerana persoalan undang-undang yang diajukan sangat penting.

Beliau berkata, rakyat Sabah mempunyai hak untuk mengetahui sama ada penyingkiran Musa dilakukan mengikut Perlembagaan Sabah. Hakim Zabariah Mohd Yusof bersetuju dengan beliau.

Dalam penghakiman bertulis beliau kemudian, Rahman berkata, umum sedia maklum bahawa kemelut politik 2018 dan krisis perlembagaan itu bukanlah yang pertama dihadapi rakyat Sabah.

“Ia tidak akan menjadi yang terakhir, jika tidak diselesaikan oleh mahkamah ini,” kata beliau, merujuk kepada ketidakstabilan politik yang tercetus selepas pilihan raya negeri pada 1985 dan 1994.

Mohd Zawawi Salleh, yang membuat keputusan minoriti, berkata permohonan kebenaran itu bersifat akademik kerana Suruhanjaya Pilihan Raya telah menetapkan hari penamaan calon untuk mengadakan pilihan raya Sabah ke-16 pada 26 Sept tahun lalu.

Hakim Mahkamah Tinggi Yew Jen Kie, yang membatalkan tuntutan Musa untuk mencabar kesahihan pelantikan Shafie, telah menyebut keputusan Mahkamah Persekutuan pada 2010 dalam kes Perak sebagai contoh terdahulu.

Kata Yew, kes itu telah menetapkan prinsip-prinsip perundangan bahawa tidak ada syarat wajib bagi usul tidak percaya terhadap seorang ketua menteri sebelum dia boleh dianggap kehilangan sokongan majoriti ahli DUN.

Pada Mac tahun lalu, panel tiga hakim mahkamah juga menolak rayuan Musa kerana dianggap bersifat akademik.

Pada pilihan raya 9 Mei 2018, Musa, yang memimpin Barisan Nasional (BN), memenangi 29 kerusi.

Pakatan pembangkang, yang terdiri dari Warisan pimpinan Shafie, DAP dan PKR, memperoleh 29 kerusi sementara STAR memenangi dua kerusi.

BN dan STAR, yang memiliki 31 kerusi dalam DUN yang dianggotai 60 ahli, menyertai kerajaan gabungan, dan ini membolehkan Musa dilantik sebagai ketua menteri.

Namun, dua hari kemudian, lima ADUN daripada UPKO menyertai kem Shafie dan beliau kemudian mengangkat sumpah sebagai ketua menteri.

Ini menyebabkan Musa memohon deklarasi mahkamah yang menyatakan beliau merupakan ketua kerajaan yang sah kerana usul tidak percaya terhadap beliau belum dikemukakan.

Gabungan Rakyat Sabah (GRS) yang memenangi pilihan raya negeri tahun lalu membentuk kerajaan negeri yang baharu. GRS, yang terdiri daripada PN, BN dan PBS, memenangi 38 kerusi, dengan PN memperoleh 17 kerusi, BN 14 dan PBS tujuh.

Warisan Plus, yang dianggotai Warisan, DAP, PKR dan Upko, memenangi 32 kerusi. Tiga kerusi lagi dimenangi oleh calon bebas, yang mengiktiraf diri mereka sebagai sekutu GRS dalam kerajaan negeri. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Kunak Tahan Buruh, Rampas 5.2 Gram Syabu

KUNAK; 2 OKTOBER 2019 (2019) – Polis Bahagian Siasatan Jenayah Narkotik Daerah Kunak menahan seorang buruh dan merampas 5.2 gram dadah jenis syabu bernilai 780 ringgit di kawasan Kebun Kelapa Sawit di Kampung Lormalong, Kunak, pagi tadi.

Ketua Polis daerahnya, Supritendan Baharin Md Tahir dalam kenyataanya berkata, lelaki Warga asing berumur 37 tahun berkenaan ditahan kira-kira pukul 11.30 pagi.

Beliau berkata, dadah terbabit ditemui di dalam sebuah beg silang berwarna hitam coklat milik suspek.

Katanya, suspek yang Positif dadah jenis Methapethamine itu ditahan untuk siasatan dibawah Seksyen 39A(1) Akta Dadah Berbahaya 1952.


Vaksinasi ‘Walk In’ Di PPV UMS Legakan Individu Belum Terima Janji Temu

KOTA KINABALU : Inisiatif pusat pemberian vaksin (PPV) Universiti Malaysia Sabah (UMS), mengadakan program vaksinasi secara tanpa janji temu atau ‘walk-in’, memberi kelegaan kepada individu yang masih belum menerima tarikh janji temu, melalui aplikasi MySejahtera.

Seorang penerima Wong Chih Onn, 48, yang mengetahui program itu daripada rakan-rakannya melalui aplikasi Whatsapp berkata, inisiatif seperti itu dapat mempercepatkan lagi sasaran kerajaan untuk mencapai imuniti kelompok, kerana masih ramai lagi belum menerima tarikh janji temu untuk menerima suntikan.

“Saya rasa sangat bagus (tanpa janji temu) sebab program ini mempercepatkan vaksinasi kepada masyarakat. Tidak sampai satu jam setengah sudah siap (vaksin),” katanya ketika ditemui di PPV UMS di sini hari ini.

Perasaan sama turut dikongsikan Valentine Kulin Orow, 41, yang berharap program seperti itu diperluaskan bagi memudahkan masyarakat untuk mendapatkan vaksin, sekali gus melindungi diri dan keluarga daripada dijangkiti virus berbahaya itu.

Sementara itu Pengarah Hospital UMS Profesor Dr Helen Benedict Lasimbang berkata, program vaksinasi secara tanpa janji temu itu dibuat, memandangkan hampir 20 peratus daripada mereka yang telah mendapat tarikh janji temu di pusat PPV itu tidak hadir untuk menerima suntikan.

Berikutan itu, pihaknya membuat keputusan untuk memberi suntikan vaksin itu kepada golongan yang berisiko tinggi berumur 40 tahun ke atas, atau golongan komorbid yang belum mendapat tarikh di PPV lain dan bukan kontak rapat kes positif COVID-19 secara tanpa janji temu bermula semalam hingga 6 Ogos.

“Vaksinasi secara tanpa janji temu ini ada had, iaitu hanya 1,000 dos sehari atau berdasarkan jumlah yang tidak hadir untuk janji temu… sesiapa yang mahu datang secara tanpa janji temu ini dipersilakan, namun kami harap orang ramai akan dapat bersabar,” katanya. – BERNAMA


Kolam ikan ragut nyawa tiga beradik

BELURAN: Tiga beradik ‘pergi’ bersama akibat lemas ketika mandi di sebuah kolam ikan di Kampung Bintang Mas, dekat sini, semalam.

Dalam kejadian kira-kira jam 2 petang itu, tiga kanak-kanak lelaki terbabit masing-masing berusia enam, lapan dan 10 tahun.

Difahamkan, tiga beradik itu bersama beberapa rakan yang lain mandi di kolam ikan yang terletak kira-kira 200 meter dari rumah mereka.

Bapa saudara mangsa, Muslimin Mohd Yahya, 32, berkata kanak-kanak itu sebenarnya tidak pernah mandi di kolam ikan terbabit.

“Kolam ikan milik orang lain itu sudah lama terbiar dan semak. Kami pun hairan kenapa mereka tiba-tiba mandi di sana.

“Ibu bapanya juga tidak tahu yang mereka mandi di sana bersama rakan dan tiba-tiba salah seorang rakan mangsa berlari ke rumah serta memaklumkan kepada bapa mangsa bahawa ketiga-tiganya lemas,” katanya ketika dihubungi, hari ini.

Muslimin berkata, bapa mangsa segera berlari ke lokasi kejadian dan mendapati ketiga-tiga anaknya sudah terapung di kolam berkenaan.

“Sebaik tiba, tiga beradik itu dilihat dalam keadaan terapung sebelum segera dibawa keluar dari kolam berkenaan dan dibawa ke Klinik Kesihatan Telupid.

“Bagaimanapun, ketiga-tiganya kemudian disahkan sudah meninggal dunia,” katanya.

Katanya, kejadian itu memberi kejutan kepada mereka sekeluarga apatah lagi membabitkan tiga beradik sekali gus.

Kejadian ini bukan saja memberi kejutan kepada kami sekeluarga malah bagi kedua ibu bapa mangsa.

“Jenazah ketiga-tiga beradik ini dikebumikan di Tanah Perkuburan Bukit Pangiran, di Sungai Sapi,” katanya. – Berita Harian


Suami Rentung, Isteri Melecur Dalam Kebakaran Rumah Di Penampang

PENAMPANG: Seorang lelaki warga emas rentung, manakala isterinya melecur selepas kediaman mereka di Kampung Gunsing Novunsu, di sini, terbakar, awal pagi hari ini.

Dalam kejadian kira-kira 3 pagi itu, mangsa maut, Godfrey Tozuu Moligan, 90.

Isterinya yang berusia 89 tahun dilaporkan melecur di muka dan badan.

Bagaimanapun, empat lagi ahli keluarga yang berusia 33 hingga 68 tahun dan tinggal di rumah sama, tidak mengalami sebarang kecederaan.

Ketua Balai Bomba dan Penyelamat (BBP) Penampang, Zainal @ John Radsung berkata, pihaknya menerima panggilan kecemasan pada 3.16 pagi.

Katanya, sepasukan 10 anggota dan pegawai dikerah ke lokasi kejadian bersama jentera dan lori tangki.

“Operasi turut dibantu pasukan BBP Kota Kinabalu dan Lintas.

“Sebaik tiba di lokasi kejadian, api sudah membakar lebih separuh daripada rumah berkenaan dan operasi pemadaman segera dijalankan bagi mengawal api daripada terus merebak,” katanya ketika dihubungi, hari ini.

Zainal berkata, api dapat dikawal pada 4.24 pagi sebelum berjaya dipadamkan beberapa minit selepas itu.

“Sebaik api berjaya dipadamkan, pasukan bomba kemudiannya menjalankan operasi mengeluarkan mangsa rentung dari sebuah bilik tidur di rumah berkenaan.

“Wanita yang parah pula dihantar ke Hospital Queen Elizabeth II, Kota Kinabalu, untuk rawatan lanjut,” katanya.

Zainal berkata, operasi tamat sepenuhnya pada 5.56 pagi.

Punca kebakaran serta jumlah kerugian masih dalam siasatan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PGA Rampas Rokok Seludup Bernilai RM276,320

BELURAN: Pasukan Gerakan Am (PGA) Batalion 20, menahan lelaki tempatan yang disyaki cuba menyeludup 4,040 bungkus rokok di jalan Kampung Manduring, dekat sini, semalam.

Komander Kawasan Keselamatan Khas Pantai Timur Sabah (ESSCOM), Datuk Ahmad Fuad Othman berkata, suspek ditahan ketika menaiki sebuah kenderaan pacuan empat roda Toyota Hilux di laluan tikus (Jalan Kampung Manduring), ‘Road Check Point’ (RCP) Sapi Nangoh, kira-kira jam 9.30 pagi.

Menurutnya, kenderaan itu ditahan selepas dilihat dipandu suspek berusia 39 tahun dalam keadaan mencurigakan.

“Sebaik ditahan dan diperiksa, anggota bertugas menemui rokok seludup yang disembunyikan di bahagian tempat duduk belakang kenderaan berkenaan.

“Antaranya rokok seludup yang ditemui adalah 1,600 bungkus rokok jenama Astro Merah; 1,000 bungkus rokok jenama Era Biru dan 50 bungkus rokok jenama Astro Hijau.

“Semua rokok seludup berkenaan dianggarkan bernilai RM113,320,” katanya dalam kenyataan, hari ini.

Menurutnya, turut dirampas kenderaan yang digunakan suspek dan kes disiasat mengikut Seksyen 135(1) (d) Akta Kastam 1967,” katanya.

Sementara itu di Miri, Pasukan Polis Marin (PPM) Sarawak merampas rokok kretek dianggarkan bernilai RM163,000 susulan penahanan dua lelaki di kawasan Mosjaya kira-kira jam 11.30 pagi, hari ini.

Komander PPM Sarawak Asisten Komisioner Shamsol Kassim berkata, kedua-dua lelaki berkenaan ditahan selepas intipan kira-kira empat jam dalam Op Kontraban, di Jalan Caly Cina 1 Mosjaya, di sini, selepas mengekori sebuah lori.

“Hasil pemeriksaan lori terbabit didapati membawa muatan rokok kretek dan tidak mempunyai tanda cukai.

“Kedua-dua suspek yang juga warga tempatan gagal mengemukakan sebarang surat atau dokumen yang sah daripada kastam,” katanya dalam kenyataan di sini.

Shamsol berkata, kesemua barang rampasan termasuk suspek dibawa ke Markas Taktikal Miri untuk tindakan lanjut, dan kes disiasat mengikut Akta Kastam 1967. – HMetro


3 Kali PKPD, Penduduk Buat Bantahan Aman

TAWAU : Penduduk di Kampung Baru Pasir Putih di sini, mengadakan perhimpunan aman bagi membantah keputusan pelanjutan tempoh Perintah Kawalan Pergerakan Diperketatkan (PKPD) di kawasan mereka, malam tadi.

Perhimpunan yang bermula jam 7.30 malam itu berlangsung secara aman dengan kehadiran serta kawalan pihak Polis Diraja Malaysia (PDRM), tentera, Jabatan Sukarelawan Malaysia (RELA) dan Angkatan Pertahanan Awam (APM).

Tinjauan mendapati, majoriti penduduk tidak berpuas hati dengan pengumuman Menteri Kanan (Keselamatan), Datuk Seri Ismail Sabri Yaakob yang melanjutkan tempoh PKPD di lokaliti itu selama dua minggu lagi bermula esok sehingga 12 Mei depan.

Sebelum ini, Kampung Baru Pasir Putih dikenakan PKPD bermula pada 1 April hingga 14 April sebelum dilanjutkan lagi sehingga 28 April.

Penduduk yang hanya mahu dikenali sebagai Awalluddin, 38, merayu agar PKPD ditamatkan bagi membolehkan mereka keluar bekerja mencari nafkah.

Pada masa sama, katanya tuntuan mereka wajar dipertimbangkan mengambil kira keadaan semasa selain jumlah kes yang direkodkan di kampung itu sudah mencapai tahap rendah.

“Kami tidak menafikan ada menerima bantuan bakul makanan yang disalurkan melalui Pusat Kawalan Operasi Bencana (PKOB) daerah dan sumbangan wakil rakyat namun kami juga ada tanggungan termasuk hutang bank, kereta dan lain-lain yang perlu dibayar,” katanya.

Perhimpunan hampir tiga jam yang dihadiri lebih 300 orang itu, kemudiannya berakhir tanpa sebarang kejadian tidak diingini selepas diminta bersurai oleh pihak polis.

Sementara itu, Ketua Polis Daerah Tawau, Asisten Komisioner Peter Umbuas yang turut berada di lokasi berkata, setiap tuntutan, rungutan dan permintaan penduduk kampung di situ akan dibawa ke

Mesyuarat Khas PKOB daerah dan negeri untuk tindakan selanjutnya.

“Penduduk di setiap lokaliti yang masih diisytiharkan sebagai kawasan PKPD diharap memberi kerjasama kepada pihak berkuasa termasuk kakitangan Kementerian Kesihatan (KKM) yang menjalankan swab test untuk mengesan individu yang positif COVID-19,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Moktar Mulakan Tugas Rasmi Di Kementerian Kerja Raya Sabah

KOTA KINABALU: Timbalan Ketua Menteri Sabah I merangkap Menteri Kerja Raya Datuk Seri Bung Moktar Radin hari ini memulakan tugas rasmi di kementerian pagi ini.

Beliau tiba di pejabat Kementerian Kerja Raya di sini sebelum mengetip kad perakam waktu pada pukul 9.57 pagi bagi memulakan tugas di kementerian itu.

Ketibaan beliau disambut oleh Pengarah Jabatan Kerja Raya Datuk Ir Richard Jomiji Kinsil bersama warga kementerian itu.

Bung Moktar kemudian diberi taklimat oleh pegawai kementerian berkenaan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu 74 Tahun, Suami Masuk ICU

NEW DELHI: Wanita lanjut usia yang mencipta rekod dunia selepas menyambut cahaya mata pertama pasangan kembar pada usia 74 tahun, dimasukkan ke unit rawatan rapi (ICU) di Andra Pradesh, India akibat angin ahmar.

Daily Mail melaporkan, Erramati Mangayamma dikatakan mengalami masalah itu selepas melalui proses bersalin selama tiga jam.

Manakala suaminya, Sitarama Raja Rao, 82, pula turut dilaporkan mengalami serangan jantung dan ditempatkan unit sama di pusat jagaan di Guntur itu.

Pasangan itu menunggu selama 57 tahun berjaya mendapatkan cahaya mata menerusi kaedah IVF pada 5 September lalu dan dianggap satu keajaiban dalam dunia perubatan.

Menurut Dr Sanakayyala Umashankar yang merawat mereka berkata, wanita itu mengalami tekanan akibat proses bersalin dan ditempatkan di unit terbabit sejak lebih seminggu lalu.- Agensi


Dibelasah Hingga Tidak Sedarkan Diri, Apa Nasib Mangsa?

KUNAK: Satu klip video pergaduhan membabitkan sekumpulan remaja lelaki tular di media sosial hari ini.

Rakaman video berdurasi 28 saat itu memaparkan seorang remaja lelaki dipegang daripada arah belakang sebelum ditendang dan ditumbuk bertubi-tubi oleh lima yang lain.

Pada penghujung video terbabit, mangsa dilihat tidak sedarkan diri dipercayai akibat dicekik dari arah belakang oleh seorang daripada remaja terbabit dan keadaan mangsa tidak diketahui.

Selain mencederakan mangsa, tindakan ganas mereka juga seolah-olah tidak menghormati atau menghiraukan laungan azan yang berkumandang ketika itu.

Malah perbuatan tanpa belas kasihan itu turut dirakam oleh seorang individu lain dipercayai rakan kepada kelima-lima remaja terbabit.

Difahamkan, kejadian berlaku pada awal Disember tahun lalu di kawasan Tamu Minggu berhampiran sebuah sekolah agama, di sini, sebelum ditularkan sejak tengah hari tadi.

Sementara itu, Ibu Pejabat Polis Daerah (IPD) Kunak dijangka akan mengeluarkan kenyataan rasmi berhubung kejadian itu dalam masa terdekat. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3 warga asing lalok ditahan

SEMPORNA: Pasukan Polis Marin (PPM) Semporna menahan tiga lelaki warga asing kerana disyaki terbabit aktiviti penyalahgunaan dadah di kawasan perairan Sim-Sim dekat sini, awal pagi semalam.

Pegawai Pemerintah PPM Semporna, Deputi Superintendan Jaffri Bidin, berkata tiga suspek terbabit yang menaiki sebuah bot ditahan oleh sepasukan tujuh anggota Unit Risikan Marin (URM) selepas dilihat dalam keadaan mencurigakan pada jam 4 pagi.

Katanya, susulan pemeriksaan, juragan bersama dua lelaki, semuanya berumur 30 hingga 45 tahun mengaku dari suku kaum Bajau Laut dan tidak memiliki dokumen pengenalan diri yang sah.

“Pemeriksaan lanjut menemui beberapa peralatan dipercayai digunakan untuk aktiviti penyalahgunaan dadah, antaranya dua paket plastik lutsinar mengandungi dadah jenis syabu, dua gulung kecil kerajang aluminium, satu batang jarum suntikan, pemetik api dan peralatan lain,” katanya menerusi kenyataan di sini, hari ini.

Jaffri berkata, pihaknya turut merampas bot digunakan suspek bersama enjin sangkut jenis Yamaha Enduro 40 kuasa kuda yang semuanya dianggarkan bernilai RM 13,641.

“Suspek dan barang rampasan dibawa ke Pangkalan PPM Semporna untuk tindakan selanjutnya dan kes disiasat mengikut Akta Dadah Berbahaya 1952,” katanya.


Polis Penampang Perjelaskan Kontroversi Insiden Budak Jatuh Dari Bangunan

PENAMPANG: Pihak berkuasa polis menjelaskan salah faham penggunaan perkataan ‘membiarkan’, mengundang ketidakpuasan hati ibu kepada kanak-kanak perempuan yang meninggal dunia selepas terjatuh dari tingkat lima bangunan di Jalan Bundusan, di sini, Ahad lalu.

Ketua Polis Daerah Penampang, Deputi Superintendan Mohd Haris Ibrahim berkata kanak-kanak itu dibiarkan berjalan di jejantas bukanlah seolah-olah ibunya tiada bersama tetapi ketika itu tetapi ibu mangsa tidak memegang atau memimpin anaknya.

“Kita tidak mereka-reka cerita atau membuat cerita seolah-olah menyalahkan ibu kanak-kanak itu. Tetapi sebarang kenyataan yang dikeluarkan berdasarkan siasatan polis yang dijalankan di tempat kejadian.

“Berdasarkan rakaman kamera litar tertutup (CCTV) di premis itu yang tular di media sosial, ibunya dilihat membiarkan mangsa berjalan di hadapan bersama kakaknya… itu yang saya kata ‘membiarkan’, tapi ia disalah anggap oleh keluarga mangsa lalu menyiarkan berita dalam akhbar sehingga mengundang kekeliruan,” katanya ketika ditemui media di sini, hari ini.

Beliau berkata demikian ketika mengulas mengenai ketidakpuasan hati ibu kepada kanak-kanak yang meninggal dunia selepas terjatuh dari tingkat lima bangunan di Jalan Bundusan di sini, Ahad lalu.

Ibu mangsa yang menyedari kejadian itu terus membawa mangsa ke Jesselton Medical Centre (JMC), Jalan Lintas, di sini sebelum mangsa disahkan meninggal dunia pada jam 4.30 petang oleh pegawai berubatan yang bertugas di JMC.

Mengulas lanjut, Mohd Haris berkata berdasarkan rakaman CCTV itu juga ibu mangsa dilihat memegang telefon bimbit dibelakang anaknya tetapi tidak memegang mangsa dengan selamat untuk melalui jejantas di bangunan berkenaan.

“Selepas kenyataan ini, pihak polis berharap tidak timbul lagi kekeliruan dan saya secara peribadi ingin mengucapkan takziah kepada ibu bapa dan ahli keluarga kanak-kanak terbabit,” katanya.

Sementara itu beliau berkata siasatan masih diteruskan dan bedah siasat yang dijalankan kelmarin mendapati punca kematian kanak-kanak itu disebabkan impak kecederaan dalaman selepas terjatuh dari aras yang tinggi.

Mohd Haris berkata siasatan sedang disiapkan dan setakat ini kenyataan daripada ibu bapa mangsa belum dapat dirakam memandangkan mereka berada di Johor untuk proses pengebumian.

Katanya kes tersebut diklasifikasikan sebagai mati mengejut.


Penduduk Rumah Pangsa Tanjung Aru ‘Dihalau’

KOTA KINABALU: Penduduk rumah pangsa di Tanjung Aru berada dalam dilema apabila surat arahan memerintahkan mereka mengosongkan bangunan dikeluarkan pagi semalam.

Seorang penduduk yang hanya ingin dikenali sebagai Awang berkata, dalam keadaan ekonomi tidak stabil dan pandemik Covid-19 ini tiba-tiba mereka diarahkan untuk berpindah keluar.

“Kami faham keadaan struktur bangunan ini sudah agak lama dan semakin banyak kebocoran berlaku namun, ini bukan masa yang sesuai untuk kami berpindah.

“Ketika ramai orang kehilangan kerja dan berdepan pemotongan gaji kami dibebani pula dengan arahan berpindah. Kebanyakan penduduk di sini bukan dari golongan yang senang, dimana kami hendak berpindah pada masa yang sukar ini,” katanya.

Menurutnya, untuk berpindah masuk ke rumah baharu sekurang-kurangnya memerlukan deposit dua bulan bayaran sewa. Dimana hendak mencari duit sebanyak itu pada masa sekarang.

Mereka berharap kerajaan akan memberi pertimbangan untuk penghuni terus tinggal di sini sehingga pandemik Covid-19 berakhir atau lekuk dilandaikan.

Bayangkan ada keluarga yang hendak makan sehari sekali pun susah semasa pandemik ini.

Dalam surat arahan yang ditandatangani oleh Pengurus Besar Lembaga Pembangunan Perumahan dan Bandar (LPPB) itu menyatakan rumah pangsa berusia 50 tahun tersebut tidak selamat untuk diduduki kerana keretakan mula berlaku pada lantai dan atap mula mengalami kebocoran.

Sistem perpaipan air dan saluran najis juga berulang kali mengalami kerosakan.

Untuk itu, penduduk diarahkan berpindah atas inisiatif sendiri bagi mendapatkan tempat tinggal yang baharu.

Rumah-rumah sewa LPPB sedia ada amat terhad maka, LPPB akan memberi keutamaan kepada penyewa yang rumah mereka mengalami kerosakan teruk serta tidak mempunyai tunggakan bayaran sewa, orang kurang upaya dan warga emas untuk berpindah ke mana-mana rumah sewa yang kosong dibawah LPPB. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Hina Anggota Polis Berdepan Denda RM100,000

KUALA LUMPUR: Wanita yang memaki anggota polis dalam sekatan jalan raya Ops Covid-19 didakwa atas pertuduhan menghalang penjawat awam dan berkelakuan kurang sopan.

Sabit kesalahan boleh didenda tidak melebihi RM100,000 mengikut Seksyen 14 Akta Kesalahan-Kesalahan Kecil 1955.

Pengurus jualan itu dihadapkan ke Mahkamah Majistret Petaling Jaya kerana mengeluarkan kata kesat terhadap anggota polis dan menghalang penjawat awam pada 31 Mac lalu.

Tertuduh, Tong Poh Kim, 44, bagaimanapun tidak mengaku bersalah atas dua pertuduhan berkenaan yang dibacakan di hadapan Majistret Nurshahira Abdul Halim.

Tertuduh didakwa mengikut Seksyen 186 Kanun Keseksaan kerana menghalang penjawat awam menjalankan tugas dan Seksyen 14 Akta Kesalahan Kecil-Kecil 1955 kerana mengucapkan perkataan tidak sopan kepada penjawat awam.

Tertuduh didakwa melakukan perbuatan itu ketika sekatan jalan raya Op Covid-19 penguatkuasaan Perintah Kawalan Pergerakan (PKP) di Persiaran Surian, Jalan Damansara-Kota Damansara pada 31 Mac, jam 9.40 pagi.

Mengikut pertuduhan pertama, tertuduh di Jalan Persiaran Surian menghala masuk ke Pelangi Damansara didapati berkelakuan kurang sopan terhadap anggota polis bernama Koperal Izuan Hasim Nor Hamzah dengan berkata ‘idiot’.

Jika disabitkan kesalahan tertuduh boleh didenda tidak melebihi RM100.

Manakala pertuduhan kedua, wanita itu didakwa pada hari, masa dan tempat yang sama dengan sengaja menghalang penjawat awam iaitu polis Korporal Izuan Hasim Nor Hamzah daripada menjalankan tugas-tugas dengan fungsi jawatannya dan boleh dihukum penjara sehingga dua tahun dan denda RM10,000 atau kedua-duanya jika disabitkan kesalahan.

Tertuduh diwakili peguam, Datuk Suraj Singh bagaimanapun tidak mengaku bersalah dan memohon dibicarakan.

Timbalan Pendakwa Raya Mohamad Firdaous Mohamed Idris mencadangkan supaya tertuduh dibenarkan wang jamin RM1,000.

Bagaimanapun peguam bela, Suraj Singh meminta mahkamah supaya mengurangkan jumlah wang jaminan seringan-ringannya kerana tertuduh bekerja dengan berpendapatan RM2,000 saja.

Nurshahira membenarkan tertuduh dijamin sebanyak RM1,000 untuk pertuduhan pertama dan RM3,000 untuk pertuduhan kedua dengan seorang penjamin dan menetapkan 20 Mei 2020 sebagai tarikh serahan dokumen kes dan sebutan semula. – Harian Metro


Angka Kematian Banjir Di Jakarta Meningkat Kepada 53 Orang

JAKARTA: Puluhan ribu mangsa banjir Indonesia masih tidak dapat kembali ke rumah mereka yang dinaiki air hari ini selepas banjir melanda ibu kota negara itu, mengorbankan sekurang-kurangnya 53 penduduk, kata pihak berkuasa.

Lebih 170,000 orang berlindung di pusat perlindungan seluruh bandar raya yang mempunyai 30 juta penduduk selepas semua kawasan kejiranan ditenggelami air.

Hujan lebat yang bermula malam Tahun Baharu menyebabkan banjir kilat dan tanah runtuh di wilayah itu dan kawasan kejiranan Lebak di selatan Jawa.

Hari ini, agensi bencana Indonesia berkata, angka kematian meningkat kepada 53 dengan seorang masih hilang.

“Kami menemui lebih banyak mayat,” kata jurucakap Agensi Mitigasi Bencan Kebangsaan, Agus Wibowo.

Pegawai akan melawat penduduk yang tidak berumah hari ini di kawasan paling teruk terjejas, katanya.

Pusat perlindungan dipenuhi mangsa, termasuk bayi, yang berehat di atas tikar ketika makanan dan minuman semakin berkurangan.

Sebahagiannya menggunakan air banjir dan untuk membersihkan diri dan peralatan makanan.

“Kami amat memerlukan air bersih di pusat perlindungan ini.

“Kami membersihkan diri di gereja berhampiran tetapi masa terhad kerana ia menggunakan jana kuasa elektrik,” kata salah seorang pelarian, Trima Kanti. — AFP


Gelombang Baharu COVID-19 Dijangka Disember Ini

PUTRAJAYA: Pegawai perubatan memberi amaran gelombang baharu COVID-19 dijangka membadai negara pada Disember depan.

Menerusi ciapan di Twitter, Dr Azfar Kamal yang bertugas di Hospital Sungai Buloh memaklumkan, lonjakan kes akan berlaku dalam tempoh dua minggu akan datang.

Rakyat Malaysia yang dikasihi, Please be aware that we are expecting next COVID-19 wave in December 2021.There will be surge of cases for the next 2 weeks. Covid Centre is in preparation to anticipate the next wave. Our Active wards / ICU are full with Category 4 & 5 patients.

Menurutnya, pusat COVID-19 sedang melakukan persediaan untuk menghadapi gelombang baharu.

“Wad dan unit rawatan rapi (ICU) hospital kembali dipenuhi oleh pesakit COVID-19 kategori empat dan lima.

“Tolong amalkan prosedur operasi standard (SOP), basuh tangan dan jaga jarak selain memakai pelitup muka sepanjang masa. Bagi mereka yang bakal ke luar negara, dapatkan dos penggalak segera. Jaga diri,” katanya pada Selasa.

Kes baharu positif COVID-19 menunjukkan peningkatan sejak minggu lalu susulan orang ramai melakukan pergerakan rentas negeri sempena cuti Deepavali selain hampir semua sektor dibenar kembali beroperasi. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Pinta Dr Noor Hisham Sempena Hari Jadinya Esok

PUTRAJAYA, 20 April: “Sempena hari jadi saya esok, 21 April, hadiah paling istimewa untuk saya ialah, kalau boleh rakyat Malaysia kekal duduk di rumah dan amalkan kebersihan yang tinggi.”

Demikian ungkap  Datuk Dr Noor Hisham Abdullah sambil tersenyum.

Ketua Pengarah Kesihatan itu, yang menjadi tumpuan media dan rakyat Malaysia sejak wabak COVID-19 melanda dunia, genap usianya 57 tahun pada Selasa, 21 April.

Saban hari, kemunculan anak kelahiran Sepang, Selangor itu di kaca televisyen pada 5 petang, sentiasa dinanti-nantikan bagi mendapatkan maklumat perkembangan mutakhir COVID-19 dan hal berkaitan.

Menjelang hari ulang tahun kelahirannya, Dr Noor Hisham membawa khabar positif wabak COVID-19 apabila menyatakan jumlah kes positif baharu dicatatkan Malaysia pada Isnin adalah yang terendah sejak 12 Mac lepas dengan 36 kes dan tiada kematian dilaporkan.

Ketika ditemui Bernama, Ketua Pengarah Kesihatan itu menyampaikan pesanan meminta semua rakyat Malaysia kekal di rumah dan mematuhi Perintah Kawalan Pergerakan (PKP) sebagai hadiah hari lahirnya dalam usaha memutuskan rantaian penularan wabak yang telah meragut ratusan ribu nyawa di dunia.

Disenarai antara tiga doktor terbaik dunia dalam menangani situasi COVID-19, Dr Noor Hisham menyifatkan permintaan itu adalah antara hadiah hari lahir paling bermakna buatnya.

Dua lagi doktor, yang disenarai rangkaian televisyen China Global TV Network (CGTN), ialah Dr Anthony Fauci daripada Amerika Syarikat dan Dr Ashley Bloomfield daripada New Zealand.

CGTN menyatakan ia “menobatkan” Dr Noor Hisham sebagai antara doktor terbaik di dunia berikutan pendekatannya yang berterus terang dan tenang dalam mengendalikan wabak COVID-19 di Malaysia.

Jelas CGTN, sebelum ini tidak ramai yang mengenali Dr Noor Hisham, dan dua lagi tokoh berkenaan, namun mereka kini menjadi sumber maklumat paling ‘dipercayai’ bagi pandemik itu di negara masing-masing.

Dr Noor Hisham, yang juga pakar bedah, berkelulusan Ijazah Sarjana dalam bidang Surgeri dan Ijazah Doktor Perubatan daripada Universiti Kebangsaan Malaysia (UKM), dilantik sebagai Ketua Pengarah Kesihatan pada 1 Mac 2013 menggantikan Datuk Seri Dr Hasan Abdul Rahman.


(VIDEO) ‘Baju Basah Lecun, Bibir Kebiruan’ – Ibu Tinggalkan Anak 3 Jam Dalam Kereta Untuk Pergi Hadiri Konsert

Seorang kanak-kanak lelaki berusia lingkungan 3 tahun diselamatkan pihak berkuasa selepas ditinggalkan dalam kereta, sementaranya ibunya pergi menghadiri konsert.

Orang awam kemudian memaklumkan kepada pihak polis di Shandong, China, pada jam 8.20 malam Jumaat lalu selepas menyedari mangsa menangis kerana kepanasan dan suhu ketika itu, 32′ celsius.

Ibunya gagal dikesan dan polis terpaksa meminta bantuan seorang kanak-kanak perempuan berusia enam tahun memanjat masuk ke dalam kereta melalui ‘sunroof’ yang dibiarkan terbuka, untuk menyelamatkan bayi berkenaan.

Selepas pintu dibuka, polis mendapati baju mangsa basah disebabkan peluh akibat kepanasan dan mungkin mengalami dehidrasi.

“Cuaca memang panas. Mangsa menangis kuat dan bibirnya kebiruan,” kata anggota polis. Mereka segera memberi mangsa minum dan menenangkan dia dengan beberapa barang mainan.

Polis cuba menghubungi ibu kanak-kanak itu tetapi tidak dijawab. Orang ramai kemudian menyebarkan gambar kanak-kanak itu di media sosial dengan harapan dapat mengesan ibunya.

Selepas satu jam kemudian, si ibu akhirnya muncul di tempat letak kereta itu untuk mendapatkan anaknya pada jam 9.30 malam.

Menurut si ibu, dia pergi menghadiri konsert di stadium dan terpaksa meninggalkan anaknya dalam kereta kerana program itu tidak membenarkan kanak-kanak dibawa masuk.

Polis percaya wanita itu pergi menghadiri konsert pada jam 7 malam, meninggalkan anaknya dalam kereta kira-kira tiga jam.

Polis kemudian memberi amaran kepada si ibu agar tidak meninggalkan anaknya dalam kereta terutamanya pada musim cuaca panas.


Bekas Kekasih Awek ‘Kastam’ Ditahan

Polis menahan seorang lelaki dipercayai terbabit menyebarkan video lucah seorang wanita yang bertugas dengan Jabatan Kastam Diraja Malaysia (JKDM), semalam.

Suspek dipercayai bekas teman lelaki kepada wanita itu ditahan di rumahnya di Telok Panglima Garang, Kuala Langat, 6.30 petang semalam.

Ketua Polis KLIA, Asisten Komisioner Zulkifli Adamsah mengesahkan tangkapan yang dijalankan oleh Bahagian Siasatan Jenayah Ibu Pejabat Polis Daerah (IPD) KLIA.

Katanya, tangkapan itu dibuat susulan laporan polis dibuat mangsa selepas mendapati video kelakuan lucahnya tersebar di Instagram, selain laporan akhbar.

“Semalam polis menahan seorang lelaki berusia 22 tahun berdasarkan aduan daripada mangsa.

“Buat masa ini, polis masih menjalankan siasatan lanjut berhubung pembabitan suspek terhadap penyebaran video berkenaan di media sosial,” katanya ringkas ketika dihubungi hari ini.

Difahamkan, polis turut merampas dua telefon pintar daripada suspek susulan penahanannya.

Pada 6 September lalu, media melaporkan sebanyak sembilan klip video memaparkan aksi seorang wanita berpakaian seragam agensi penguatkuasaan di negara ini melakukan aksi lucah mula tersebar di media sosial.

Video termasuk gambar individu berkenaan mula disebarkan melalui aplikasi sembang Whatsapp memaparkan tindakan wanita itu membuka bajunya satu persatu dipercayai dalam bilik persalinan agensi berkenaan.

Antara rakaman itu membabitkan perbuatan wanita berkenaan membuka pakaian seragam sebelum menyelak pakaian dalamnya.

Susulan itu, JKDM dalam kenyataannya memaklumkan menerima maklumat mengenai video kelakuan lucah membabitkan kakitangannya dan sedang melakukan siasatan dalaman.

Bagaimanapun, JKDM berkata, video itu dipercayai video lama yang dirakam tahun lalu, namun disebarkan semula oleh pihak tertentu tanpa diketahui tujuannya.


Polis Buru 69 Penduduk Pulau Gaya Lari Elak PKPD

KOTA KINABALU : Seramai 69 penduduk Kampung Pondo, Pulau Gaya, dekat sini, diburu selepas melarikan diri bagi mengelak berada dalam kawasan Perintah Kawalan Pergerakan Diperketatkan (PKPD), kata Menteri Kerajaan Tempatan dan Perumahan Sabah Datuk Masidi Manjun.

Masidi yang juga jurucakap kerajaan Sabah berkaitan COVID-19 berkata usaha mengesan kesemua individu terbabit kini sedang giat dilakukan anggota Balai Polis Pulau Gaya.

“Penduduk terbabit dipercayai melarikan diri ketika pergi ke Pusat Kuarantin dan Rawatan COVID-19 Berisiko Rendah (PKRC).

“Justeru, kerajaan Sabah menggesa kepada penduduk yang melarikan diri dari kawasan PKPD di Kampung Pondo, Pulau Gaya, supaya kembali ke kampung itu dengan segera bagi memastikan tidak berlaku jangkitan kepada komuniti lain,” katanya dalam kenyataan, malam ini.

Beliau berkata kegagalan penduduk terbabit berbuat demikian boleh menyebabkan mereka diambil tindakan mengikut Akta Pencegahan dan Pengawalan Penyakit Berjangkit 1988 dan Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Kawalan Pergerakan) (No.4) (Pindaan) (No.16) 2021.

Masidi berkata orang ramai diminta memaklumkan kepada balai polis terdekat sekiranya mempunyai maklumat mengenai keberadaan penduduk terbabit.

Kampung Pondo, Pulau Gaya, merupakan antara lokaliti di Sabah dikenakan PKPD bermula 30 Jun hingga 13 Julai berikutan penularan kes jangkitan COVID-19 yang dikesan tinggi di kawasan tersebut.

Susulan itu, kerajaan Sabah hari ini bersetuju untuk memperluaskan pelaksanaan PKPD ke seluruh perkampungan di Pulau Gaya berkuat kuasa 8 Julai ini.

Mengulas perkembangan COVID-19 di Sabah, Masidi berkata sebanyak 225 kes baharu direkodkan hari ini menjadikan jumlah kumulatif 70,945 kes, dengan satu kluster baharu dilaporkan di Kota Kinabalu iaitu Kluster Agora Borneo dan satu kes kematian di Tawau.

Seramai 199 pesakit sembuh dan dibenarkan keluar hospital hari ini menjadikan jumlah kumulatif 68,308 orang pulih, manakala 1,672 pesakit sedang menerima rawatan iaitu 392 orang di hospital, PKRC Awam 1,158 orang dan 123 orang lagi di Pusat Tahanan Sementara dan penjara, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keputusan Kabinet Negeri Haramkan Mesin Slot Di Sabah Muktamad

KOTA KINABALU: Kerajaan negeri meminta semua pihak mematuhi keputusan Kabinet yang mengharamkan perniagaan mesin slot di negeri ini.

Timbalan Ketua Menteri, Datuk Jaujan Sambakong berkata keputusan berkenaan dibuat selepas mengambil kira pelbagai faktor termasuklah pendapat orang awam.

Jaujan berkata Sabah bukanlah negeri pertama yang mengharamkan operasi mesin perjudian itu malah beberapa negeri lain di negara ini sudah lama mengaplikasikan undang-undang sama.

“Ia demi kebaikan masyarakat kerana menerusi ketagihan perjudian seumpama ini boleh memudaratkan hubungan suami isteri sehingga berlaku perceraian, hilang fokus kerja dan ada pihak mengalami harta mereka dirampas berikutan berhutang semata-mata untuk memenuhi ketagihan perjudian ini.

“Walaupun lesen bagi mesin slot ini daripada Kementerian Kewangan pesekutuan tetapi kelulusan untuk melaksanakan perniagaan adalah di bawah kerajaan negeri.

“Oleh itu, Kabinet negeri putuskan agar tidak membenarkan lagi mesin slot beroperasi dalam premis perniagaan di setiap kawasan pihak berkuasa tempatan (PBT) seluruh negeri.

“Keputusan ini adalah muktamad dan surat pekeliling sudah dikeluarkan kepada semua PBT terutama dikawasan wujudnya mesin slot berkenaan beroperasi. Kita sudah menjelaskan hal ini dan kerajaan negeri juga sudah mengumumkannya,” katanya.

Beliau berkata demikian ketika ditemui pada sidang media selepas mewakili Ketua Menteri, Datuk  Seri Mohd Shafie Apdal bagi merasmikan “Seminar On Strengthening And Restructuring The Critical And Core Institutions of Democracy in Malaysia From The Perspective of Sabah”, dekat sini, hari ini.

Ditanya mengenai ramai pemilik premis perniagaan mesin slot mengalami kerugian selain ramai individu hilang pekerjaan berikutan pengharam itu, Jaujan berkata perniaga masih boleh membuka perniagaan lain untuk diceburi yang tidak mendatangkan kemudaratan kepada masyarakat.

“Kita sebagai rakyat di negeri ini harus saling menjaga dan setiap apa yang kita lakukan jangan sampai memudaratkan diri sendiri dan keluarga.

“Ini menjadi agenda buat kita, kerajaan baharu untuk memastikan masyarakat sentiasa berada dalam keadaan baik.

“Hanya peniaga sahaja yang memiliki keuntungan dalam perkara ini namun bukan kebaikkan kepada masyarakat,” katanya. -SabahNews Today


Projek Naik Taraf Jalan Terian, Penampang Dijadual Dilaksana November 2021

KUALA LUMPUR, 2 Dis : Projek naik taraf Jalan Terian, Penampang, Sabah dengan kos RM102 juta yang telah diluluskan di bawah Rolling Plan Keempat (RP4) Rancangan Malaysia ke-11 (RMK11) dijadual dilaksanakan pada November 2021.

Kementerian Pembangunan Luar Bandar (KPLB) melalui jawapan bertulis yang dipaparkan di laman rasmi Parlimen memaklumkan status projek berkenaan kini di peringkat lantikan perunding.

“Ia melibatkan skop naik taraf jalan sepanjang 17 kilometer,” menurut kementerian berkenaan bagi menjawab soalan Datuk Ignatius Darell Leiking (Warisan-Penampang) yang ingin tahu status projek berkenaan.

Sementara itu, Kementerian Pendidikan (KPM) dalam jawapan bertulisnya memaklumkan kerajaan telah meluluskan 13 projek pembinaan sekolah baharu dan 237 projek menaik taraf dan pembangunan semula sekolah yang mempunyai bangunan daif dalam RMK11.

Bagi projek pembinaan sekolah baharu, sebanyak tiga sekolah berada pada fasa pembinaan dan 10 sekolah lagi berada pada fasa prabina sehingga 6 Nov lepas.

“Bagi projek menaik taraf dan pembangunan semula sekolah yang mempunyai bangunan daif, sebanyak 150 sekolah telah siap, 22 sekolah masih dalam pembinaan dan baki sebanyak 65 sekolah masih dalam fasa prabina,” menurut KPM.

Maklumat itu bagi menjawab soalan Datuk Mohd Azis Jamman (Warisan-Sepanggar) yang ingin mendapat pencerahan mengenai jumlah sekolah baharu yang dibina dan sekolah daif di Sabah yang ditambah baik di bawah RMK11 yang telah siap dan dibaiki sepenuhnya berbanding jumlah asal yang dirancang.

KPM turut memaklumkan sentiasa memberi perhatian kepada usaha menyediakan fasiliti bangunan dan kemudahan sekolah yang dapat berfungsi dengan baik bagi memastikan pengajaran dan pembelajaran di sekolah dapat dilaksanakan dalam keadaan selamat dan selesa. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Sabah lancar Tabung Pendidikan Negeri bulan depan – Hajiji

KOTA KINABALU, 23 Mei : Kerajaan Sabah akan menubuhkan Tabung Pendidikan Negeri Sabah (TPNS) bulan depan bagi memberi peluang kepada anak-anak Sabah melanjutkan pengajian ke institusi pengajian tinggi di dalam atau luar negara.

Ketua Menteri Datuk Seri Hajiji Noor berkata penubuhan itu adalah inisiatif Pelan Strategik Transformasi Kumpulan Yayasan Sabah 2015-2023, selaras dengan salah satu teras Hala Tuju Sabah Maju Jaya (SMJ) iaitu meningkatkan pembangunan modal insan dan kesejahteraan rakyat.

“Kerajaan negeri juga komited untuk meneruskan dua bentuk bantuan khas pendidikan yang diperkenalkan pada 2021 iaitu Bantuan Tunai Pendaftaran IPT (BUDI) dan Bantuan Khas Tunai Peperiksaan (BAKTI) yang melibatkan peruntukkan sebanyak RM17.5 juta,” katanya.

Beliau berkata demikian ketika berucap merasmikan sambutan Hari Guru peringkat negeri Sabah di Pusat Konvensyen Antarabangsa Sabah (SICC) di sini hari ini.

Turut hadir Timbalan Menteri Pendidikan Kedua Datuk Mohamad Alamin, Menteri Tugas-Tugas Khas Datuk Arifin Mohd Arif, Setiausaha Kerajaan Negeri Datuk Safar Untong dan Pengarah Jabatan Pendidikan Negeri Sabah (JPNS) Tah Nia Jaman.

Ketua Menteri berkata kerajaan juga memberi tumpuan kepada sekolah vernakular dan badan agama bukan Islam di Sabah dengan memperuntukkan sebanyak RM47 juta kepada sekolah terlibat, mubaligh dan sekolah persendirian.

Dalam pada itu, Hajiji mahu warga pendidik di Sabah agar terus menjadi tonggak yang kukuh dalam melahirkan kemenjadian murid dan menyokong kepada membina Sabah Maju Jaya melalui sistem pendidikan yang sejahtera serta berkualiti.

Beliau berkata sejajar dengan tema hari guru pada tahun ini iaitu ‘Guru Tunjang Sekolah Sejahtera’, kerajaan yakin dan percaya bahawa dengan adanya guru yang berkualiti tinggi, bangsa dan negara akan mencapai kecemerlangan serta kegemilangan.

Pada majlis itu, Hajiji turut menyampaikan Anugerah Tokoh Guru 2022 kepada Datuk Dr Nuinda Alias dan Anugerah Tokoh Kepimpinan kepada Madaile Basri, selain melancarkan Buku Tawag Tokoh Guru Sabah terbitan Jabatan Pendidikan Negeri Sabah.

Sementara itu Mohamad dalam ucapannya mahu kerajaan Persekutuan mempercepatkan pelaksanaan menaik taraf sekolah-sekolah daif di Sabah seperti yang telah diperuntukkan dalam Bajet 2022 sebanyak RM1 bilion. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Disangka Hamil, Rupa-Rupanya…

MANCHESTER: Seorang gadis disangka hamil oleh rakannya selepas memuat naik gambar memegang beg bimbit dengan corak kelihatan seperti salinan imbasan ultrasound kehamilan.

Mirror UK melaporkan, salah faham itu tercetus selepas Siobhan Mulvey memuat naik gambar berkenaan di akaun Snapchat dan Twitter miliknya dengan kapsyen ‘jom mabuk’,

Namun, lain pula jadinya apabila banyak kiriman mesej diterima Mulvey daripada rakannya yang mahu mendapatkan kepastian sama ada dia benar-benar hamil.

Ia kerana kedudukan Mulvey di dalam gambar yang seolah-olah memegang salinan ultrasound kehamilan di atas kepala sedangkan ia hanya beg kepunyaannya.

Segelintir warganet pula memintanya membuang gambar berkenaan di Twitter kerana menyifatkannya cuma mencari perhatian selain mengecam perbuatannya mengambil minuman alkohol ketika hamil.

“Gambar itu diambil sebelum saya sekeluarga keluar makan tengah hari sempena menyambut ulang tahun kelahiran kakak yang ke-30.

“Saya muat naik gambar di laman sosial kerana merasakan ia cantik dan tidak berfikir langsung untuk meraih perhatian sesiapa.

“Lagipun, saya tidak mempunyai ramai rakan di platform itu tetapi ramai pula yang salah sangka dan menganggap saya mahu mengumumkan berita kehamilan,” katanya.

Mulvey berkata, dia tidak sangka gambar dimuat naiknya itu boleh menimbulkan pertikaian dalam kalangan warganet.

“Apa yang berlaku membuatkan saya ambil keputusan membuang beg itu kerana menjadi punca berlakunya semua ini,” katanya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Subsidi Minyak Masak Tulen Botol Dimansuhkan

PUTRAJAYA: Subsidi minyak masak tulen botol dua hingga lima kilogram (kg) dimansuhkan bermula 1 Julai ini.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata, tindakan itu diambil bagi memastikan bekalan bahan makanan dalam pasaran akan lebih stabil dalam jangka masa yang panjang dan seterusnya menstabilkan harga barangan.

Beliau berkata, bagaimanapun subsidi bagi minyak masak paket satu kilogram masih diteruskan.

“Sebenarnya, program subsidi minyak masak tulen untuk botol ini hanyalah sementara, ketika pelaksanaan pada 2021 itu kita buat dalam tempoh tiga bulan sahaja iaitu Ogos, September dan Oktober.

“Bagaimanapun, ketika itu kerajaan berpendapat kita patut lanjutkan dan disebabkan itu ia dilaksanakan sehingga kini. Kini kerajaan merasakan tibalah masa untuk dimansuhkan supaya boleh memberi fokus bagaimana untuk membantu golongan yang memerlukan.

“Kerajaan boleh memberikan bantuan yang lebih bersasar; bagaimanapun, segala bentuk bantuan ini akan diperincikan oleh Kementerian Kewangan,” katanya dalam sidang media selepas menghadiri Sesi Dialog bersama pihak industri mengenai isu harga dan bekalan di kementeriannya, hari ini.

Mengulas lanjut mengenai sesi dialog itu, Alexander berkata, ia dianjurkan bagi memberi penerangan kepada pemain industri dan persatuan pengguna terhadap inflasi yang berlaku di negara ini.

Melalui sesi dialog berkenaan, terdapat pandangan dan cadangan yang diberikan antaranya untuk memperkasakan kesedaran pengguna dan mengubah cara hidup dalam menghadapi kenaikan harga.

Beliau berkata, turut diajukan adalah isu kekurangan pekerja dalam sektor perdagangan pengedaran yang semakin kritikal dan kos operasi. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Indonesia Tertinggi Di Asia Tenggara

Indonesia merekodkan kes koronavirus baharu (Covid-19) tertinggi di Asia Tenggara.

CNN Indonesia melaporkan, setakat Jumaat, terdapat 5,923 kes positif wabak itu dengan 520 kematian.

Pada masa sama, 607 pesakit di negara itu sudah sembuh.

Selepas Indonesia, Filipina menjadi negara kedua di rantau ini dengan kes tertinggi Covid-19 iaitu 5,878 kes dan 387 kematian.

Indonesia pertama kali melaporkan kes Covid-19 apabila tiga individu dikesan positif pada 2 Mac lalu manakala kes pertama di Filipina pada 30 Januari lalu.

Secara perbandingan, nisbah kematian pesakit wabak itu di Indonesia adalah 8.78 peratus, berbanding 6.58 peratus di Filipina.

Angka itu juga adalah tertinggi di rantau ini.

Berdasarkan data Worldometer, negara lain di rantau ini yang mencatat jumlah kes tinggi adalah Malaysia, Singapura dan Thailand.

Singapura mencatat 5,992 kes dengan 11 kematian manakala Thailand 2,733 kes dengan 47 kematian.

Dalam pada itu, Indonesia mengambil beberapa langkah mengekang penularan wabak itu termasuk melaksanakan Pembatasan Sosial Berskala Besar (PSBB).

Antara lain, ia menetapkan pemandu kenderaan boleh membawa 50 peratus saja penumpang dari kapasiti sedia ada serta mewajibkan pemakaian penutup hidung dan mulut.

Sebelum ini, Menteri Pembangunan dan Kebudayaan Manusia, Muhadjir Effendy mengumumkan cuti umum Aidilfitri dari 28 hingga 31 Disember berbanding cuti asal 26 hingga 29 Mei ini. – Agensi


Selepas 56 Tahun, Akhirnya Jalan Berturap Bakal Ada Bagi Menghubungkan Sabah-Sarawak

LAWAS: Jika selama ini satu-satunya jalan yang menghubungkan Sabah dengan Sarawak tanpa melalui Brunei ialah jalan balak, kini penderitaan tersebut bakal berakhir.

Buat pertama kalinya selepas 56 tahun pembentukan Malaysia, Sabah dan Sarawak kini bakal mempunyai jalan berturap pertama yang menghubungkan kedua-dua negeri melalui projek Jalan Rangkaian Sarawak-Sabah (SSLR).

SSLR yang dilancarkan Menteri Kerja Raya, Baru Bian hari ini akan menghubungkan Sindumin di Sabah dengan 14 bandar utama di Sarawak.

“Ini sudah pastinya memudahkan perjalanan pengguna jalan raya yang tidak perlu melalui pemeriksaan keselamatan sempadan di pos kawalan Imigresen Malaysia – Brunei sebanyak lapan kali jika menggunakan jajaran pantai sedia ada dan jajaran Lebuh Raya Pan Borneo.

“Sekarang ini kita terpaksa menggunakan pacuan empat roda untuk bergerak dari satu tempat ke tempat yang lain di kawasan pedalaman dan memakan masa panjang, selepas ini dengan terlaksananya projek ini, pergerakan kita akan menjadi lebih mudah, cepat dan selamat, malah kereta Perodua Kancil pun boleh digunakan memasuki kawasan ini,” katanya ketika berucap Melancarkan Projek SSLR di Lawas hari ini.

Turut hadir, Ketua Setiausaha Kementerian Kerja Raya, Datuk Dr. Syed Omar Sharifuddin Syed Ikhsan dan Timbalannya, Datuk Abdul Razak Jaafar.

SSLR sepanjang 425 kilometer yang bernilai RM5.2 bilion menghubungkan Sabah dari Sindumin, Sipitang dengan 14 bandar utama di Sarawak dari Lawas melalui Long Sukang menuju ke Long Lopeng seterusnya Kampung Pa Berunut.

Pakej pertama projek SSLR adalah sepanjang 90 kilometer bermula dari Lawas ke Kampung Pa Berunut dengan kos bernilai RM1.2 bilion.

Projek berkenaan dijangka bermula pada suku pertama tahun depan dan pembinaan dijangka mengambil masa 48 bulan.

Pakej kedua SSLR pula adalah sepanjang 160 kilometer bermula dari Pa Berunut ke Long Lama.

“Projek-projek seumpama ini adalah bukti Kerajaan Persekutuan sentiasa peka dan cakna terhadap kehendak rakyat serta membuktikan Sarawak sentiasa diingati dalam peta pembangunan infrastruktur negara.

“Saya amat yakin dan percaya bahawa projek berimpak tinggi ini akan memberi banyak manfaat serta mengubah sosioekonomi penduduk Lawas khususnya,” katanya.


SKMM Laksana Kajian Bagi Percepat Pembinaan Menara Telekomunikasi Di Kiulu

KOTA KINABALU: Suruhanjaya Komunikasi dan Multimedia Malaysia (SKMM) dengan kerjasama Kementerian Pendidikan dan syarikat telekomunikasi sedang melaksanakan kajian untuk mempercepatkan permohonan pembinaan menara telekomunikasi di beberapa kawasan di Dewan Undangan Negeri (DUN) Kiulu.

Pengerusi SKMM Al Ishsal Ishak berkata rangkaian baharu infrastruktur digital memerlukan kajian dan kerjasama beberapa pihak termasuk pemegang lesen syarikat telekomunikasi di kawasan berkenaan.

“Pertama sekali saya amat kecewa (mendengar berita) kerana ada sekolah yang masih kekurangan infrastruktur digital…sekolah adalah satu pusat yang penting bagi kita untuk menerima pendidikan…oleh itu kita akan memastikan permohonan pembinaan menara telekomunikasi di kawasan berkenaan dapat dipercepatkan,” katanya.

Beliau berkata demikian kepada pemberita selepas membuat kunjungan hormat keatas Ketua Menteri Sabah Datuk Seri Mohd Shafie Apdal, di sini pada Jumaat.

Baru-baru ini Persatuan Kebajikan dan Pendidikan Kadazandusun Murut Sabah (Pekadin) dalam satu kenyataan merayu kepada Menteri Komunikasi dan Multimedia, Gobind Singh Deo untuk memberikan kelulusan khas pembinaan menara telekomunikasi di beberapa kawasan di Dewan Undangan Negeri (DUN) Kiulu yang terletak hanya kira-kira 60 kilometer dari pusat bandar Kota Kinabalu.

Pembinaan menara telekomunikasi baharu itu adalah untuk kemudahan ratusan murid di empat sekolah rendah kerajaan iaitu Sekolah Kebangsaan (SK) Mantob, SK Lokub, SK Pukak dan SK Kitapol serta ribuan penduduk di sekitar kawasan DUN itu.

Sementara itu, mengulas mengenai kunjungan hormat kepada Mohd Shafie, Al Ishsal berkata ia bertujuan untuk melihat kriteria untuk membangunkan infrastruktur digital di Sabah.

“Matlamat kita adalah untuk meningkatkan infrastruktur digital di seluruh negara. Namun kriteria di setiap negeri itu berbeza. Bagi Sabah, sasaran utama dalam usaha meningkatkan infrastruktur digital ialah di pusat perindustrian, pelancongan dan pendidikan,” katanya. – Utusan Borneo


Istana Negeri Sabah Kini Dikenali Istana Seri Kinabalu

KOTA KINABALU, 6 Sept : Istana Negeri Sabah di sini dinamakan sebagai Istana Seri Kinabalu, demikian menurut Warta Kerajaan Negeri Sabah.

Warta itu dikeluarkan Setiausaha Kerajaan Negeri Sabah Datuk Safar Untong bertarikh 5 Ogos dan disiarkan pada 26 Ogos lepas.

Warta Kerajaan Sabah dengan nombor jilid LXXVI No 35 itu juga memaklumkan Bangunan Pusat Pentadbiran Negeri Sabah di sini dinamakan sebagai Menara Kinabalu.

Kenyataan di dalam warta tersebut diterbitkan atas perintah Yang Dipertua Negeri Sabah Tun Juhar Mahiruddin untuk makluman umum. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KV Keningau Terima 6 Anugerah Sempena Hari Guru Negeri Sabah

KOTA KINABALU : Kolej Vokasional Keningau telah dianugerahkan dengan enam anugerah semasa majlis hari guru peringkat negeri Sabah pada 23 Mei 2022 yang bertempat di Sabah International Convention Centre (SICC), Kota Kinabalu.

Anugerah itu telah disampaikan oleh Timbalan Menteri Pendidikan II, Datuk Mohamad Bin Haji Alamin, dengan diiringi oleh Puan Tah Nia Binti Haji Jaman.

Kolej ini yang menerima anugerah terbanyak semasa majlis itu telah melakar pelbagai kejayaan dalam bidang seni, inovasi, STEM dan program pertukaran budaya sejak tahun 2016 di peringkat tempatan dan antarabangsa.

Penerima anugerah tersebut adalah pengarah kolej itu, Encik Johari @ Jaibet Bin Sabin, yang telah menerima dua anugerah iaitu anugerah kepimpinan kategori individu lepas menengah serta anugerah khas pengarah pendidikan negeri Sabah.

Ianya disusuli oleh empat orang guru iaitu Encik Khalifa Affnan, Puan Nurazilah Othman, Encik Larry James dan Dr. Sirhajwan Idek.

Keempat-empat guru ini diberi penghargaan atas pencapaian dan sumbangan mereka dalam bidang masing-masing.

Encik Khalifa Affnan merupakan pemenang global Cambridge Dedicated Teacher Award pada tahun 2022 atas sumbangannya dalam bidang STEM.

Puan Nurazilah Othman dan Dr. Sirhajwan Idek telah merangkul anugerah Simon Greenall pada tahun 2021 melalui projek seni mereka.

Encik Larry James merupakan ketua pasukan guru yang telah merupakan finalis Goabroad Innovation Award pada tahun 2022 atas projek pendidikan bertemakan budaya Jepun. Kolej ini telah berjaya melahirkan berpuluh-puluh pelajar dan guru yang telah menempa banyak kejayaan di peringkat global dan dalam negara.


Warga Pakistan Ditahan ‘Tapuk’ Rokok Seludup Di Sebalik Kedai Runcit

KOTA KINABALU: Seorang warga Pakistan ditahan, manakala sebanyak 8,480 batang rokok seludup pelbagai jenama dianggarkan bernilai RM30,400 dirampas dalam Op Terancang di sebuah rumah kedai di Pulau Gaya, di sini, semalam.

Lelaki berkenaan ditahan dalam operasi dijalankan sepasukan pegawai dan anggota Pasukan Polis Marin (PPM) Kota Kinabalu pada 2 petang, hasil maklumat awam.

Rokok berkenaan ditemui disembunyikan di sebalik susunan barangan runcit dipercayai bagi mengaburi pihak berkuasa.

Pegawai Pemerintah Markas Operasi PPM Kota Kinabalu, Asisten Superintendan Enturan Anak Lageh berkata, operasi itu memberi tumpuan terhadap penyeludupan dan penjualan rokok tidak bercukai.

“Hasil pemeriksaan yang dijalankan ke atas rumah kedai tidak bernombor, kami menemui pelbagai jenis rokok yang disembunyikan di sebalik susunan barangan runcit.

“Namun taktik itu berjaya dikesan selepas penggeledahan secara teliti dijalankan. Seorang warga Pakistan berusia lingkungan 24 tahun yang juga penjaga premis berkenaan ditahan untuk bantu siasatan,” katanya dalam kenyataan media, hari ini.

Menurutnya, keseluruhan nilai rampasan rokok selepas taksiran cukai kastam adalah dianggarkan berjumlah RM30,400.

Katanya, pemeriksaan lanjut mendapati suspek gagal menunjukkan sebarang dokumen pengenalan diri.

Turut dirampas sebuah telefon bimbit bagi membantu siasatan.

Beliau berkata, tangkapan dan rampasan di bawa ke Markas Operasi PPM Kota Kinabalu untuk tindakan lanjut dan diserahkan kepada pegawai penyiasat jenayah Ibu Pejabat Polis Daerah (IPD) Kota Kinabalu.

Katanya, kes disiasat mengikut Seksyen 135(1)(d) Akta Kastam 1967 dan jika disabitkan kesalahan boleh dihukum mengikut Seksyen 135(1)(v)(aa) akta sama dan jika sabit kesalahan denda tidak kurang 10 kali ganda nilai barangan atau RM100,000 yang mana lebih tinggi. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tahun Persekolahan 2021 Dilanjut Hingga Mac 2022

PUTRAJAYA: Tahun persekolahan 2021 dilanjutkan untuk tamat pada Mac 2022, kata Menteri Pendidikan, Radzi Jidin.

Selepas cuti penggal ketiga dari 11 hingga 31 Dis nanti, katanya, tahun persekolahan semasa akan disambung semula.

“Tempoh ini akan digunakan Kementerian Pendidikan untuk memantau anak-anak kita dan melihat sokongan apa yang perlu diberikan bagi memastikan mereka bersedia untuk mara ke kelas berikutnya,” katanya dalam sidang media hari ini.

Beliau berkata, pelajar hanya boleh ke tahap berikutnya selepas penilaian dan mereka diberikan bantuan yang perlukan.

“Contohnya, pelajar Tahun 6 akan kembali ke tahap sama apabila penggal persekolahan baharu bermula Januari tahun depan.

“Mereka akan kekal di tahap itu buat dua bulan pertama tahun depan untuk guru menilai kemampuan mereka sebelum ke Tingkatan 1 pada Mac depan.”

Katanya, pelajar akan menjalani pembelajaran intensif bagi memastikan kemampuan mereka di tahap minimum yang diperlukan untuk mara.

Akibat lanjutan itu, murid Tahun 1 akan memulakan persekolahan pada Mac 2022.

“Oleh itu, tahun persekolahan itu akan dikenali sebagai sesi persekolahan 2022/2023.”

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sekolah Di Seluruh Sabah Ditutup

KOTA KINABALU: Semua sekolah di Sabah ditutup selama 16 hari bermula 10 Oktober hingga 25 Oktober ini.

Kementerian Pendidikan Malaysia (KPM) memutuskan demikian selepas Mesyuarat Khas Majlis Keselamatan Negara Mengenai Pengurusan Covid-19yang dipengerusikan Perdana Menteri Tan Sri Muhyiddin Yassin hari ini.

KPM dalam kenyataannya berkata, bagaimanapun murid-murid sekolah berasrama penuh yang berada di zon merah hendaklah kekal berada di asrama.

“Murid di asrama sekolah yang terletak di zon hijau tetapi rumah keluarga mereka di zon merah, juga perlu kekal tinggal di asrama.

“Pihak sekolah akan menguruskan keselamatan dan kebajikan murid-murid berkenaan di asrama,” katanya dalam kenyataan, hari ini.

Mengulas lanjut, katanya, dalam tempoh penutupan sekolah, pentadbir sekolah diarah memastikan guru-guru serta murid melaksanakan pengajaran dan pembelajaran di rumah.

Menurutnya, manualpengajaran dan pembelajaran di rumah boleh dimuat turun di portal rasmi KPMwww.moe.gov.my. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dakwa Temui Patung Batu Menyerupai Robot, Netizen Indonesia ‘Claim’ Gundam Berasal Dari Jawa tengah

Siapa ingat lagi siri anime Gundam yang terkenal dikaca televisyen menyaksikan kehebatan robot gergasi atau ‘Gundam’ ini yang mula disiarkan pada tahun 1979.

Dicipta oleh pengarah animasi terkenal, Tomino Yoshiyuki, siri ini telah menerajui anime ‘Real Robot’ dengan elemen lebih realistik.

Terbaru, gambar patung batu Gundam yang dijumpai di Indonesia menjadi bualan komuniti alam maya.  Rata-rata mereka mendakwa bahawa patung tersebut berasal dari era kerajaan Majapahit lagi.

Gambar itu diambil di sebuah daerah Jawa Tengah, Indonesia dengan keadaan badannya yang sudah berlumut seperti sudah lama terpahat di situ.

Walau bagaimanapun, ada juga yang berpendapat bahawa tidak mustahil rupa bentuknya sedemikian jika ditubuhkan pada tahun ia diperkenalkan di negara itu, iaitu pada tahun 2007.